Kannada-LLM-Labs/Wikipedia-Kn huggingface dataset:
ಜಿರಾಂಡ್

ಜಿರಾಂಡ್ -  ನೈಋತ್ಯ ಫ್ರಾನ್ಸಿನ ಕರಾವಳಿಯ ಒಂದು ಡಿಪಾರ್ಟ್‍ಮೆಂಟ್ (ಪ್ರಾಂತ್ಯ). ಜಿರಾಂಡ್ ಅಳಿವೆ, ಗರಾನ್ ಮತ್ತು ಡಾರ್ಡೋನ್ ನದಿಗಳ ಕೆಳ ಕಣಿವೆ-ಇವುಗಳ ಆಚೀಚೆಯ ಮತ್ತು ನಡುವಣ ಪ್ರದೇಶವನ್ನು ಇದು ಒಳಗೊಂಡಿದೆ. ವಿಸ್ತೀರ್ಣ 4,141 ಚ.ಮೈ. ಜನಸಂಖ್ಯೆ 10.09,390 (1968). ಆಡಳಿತ ಕೇಂದ್ರ ಬೋರ್ಡೋ.

ಗರಾನ್ ಮತ್ತು ಡಾರ್ಡೋನ್ ನದಿಗಳು ಮೆಕ್ಕಲುಮಣ್ಣಿನ ವಿಶಾಲವಾದ ಕಣಿವೆಗಳಲ್ಲಿ ಹರಿದು ಅಳಿವೆಯನ್ನು ಪ್ರವೇಶಿಸುತ್ತವೆ. ಅಳಿವೆಯ ಬಾಯಿಯ ಅಗಲ ಬಿಸ್ಕೇ ಕೊಲ್ಲಿಯ ಬಳಿ ಸುಮಾರು 10 ಕಿ.ಮೀ. ವಿಶಾಲ ಅಳಿವೆಯ ದಂಡೆಯ ಮೇಲಿರುವ ದೊಡ್ಡ ವಾಣಿಜ್ಯ ಬಂದರು ನಗರ ಬೋರ್ಡೋ. ಇದು ಸಮುದ್ರದಿಂದ 96 ಕಿ.ಮೀ. ದೂರದಲ್ಲಿದೆ. ಅಳಿವೆಯಲ್ಲಿ ಹಲವು ಸಣ್ಣ ದ್ವೀಪಗಳೂ ಇರುವುದರಿಂದ ನೌಕಾಯಾನ ಕಷ್ಟಕರ. ಆದ್ದರಿಂದ ಹಲವು ಹೊರಬಂದರುಗಳನ್ನು ಅಭಿವೃದ್ಧಿ ಪಡಿಸಲಾಗಿದೆ. ಇವುಗಳ ಪೈಕಿ ಮುಖ್ಯವಾದ್ದು ಪೋಯಾಕ್. ಡಾರ್ಡೋನ್ ಮತ್ತು ಗರಾನ್ ನದಿಗಳು ಕೂಡುವ ಎಡೆಯಲ್ಲಿರುವ ಆಂಬಿಸ್‍ನಲ್ಲಿ ಆಧುನಿಕ ತೈಲಸಂಸ್ಕರಣ ಸ್ಥಾವರವಿದೆ. ಜಿರಾಂಡ್ ಅಳಿವೆಗೂ ಬಿಸ್ಕೇ ಕೊಲ್ಲಿಗೂ ನಡುವಣ ಪರ್ಯಾಯದ್ವೀಪದ ಪಶ್ಚಿಮದ ಕರಾವಳಿ ಪ್ರದೇಶ ಜವುಗುನೆಲ.

ಜಿರಾಂಡ್ ಡಿಪಾರ್ಟ್‍ಮೆಂಟಿನದು ತೇವಪೂರಿತ ವಾಯುಗುಣ. ಬೇಸಗೆ ದೀರ್ಘ ತಾಪಕರ, ಚಳಿಗಾಲ ತೀವ್ರವಲ್ಲ. ಮೆಕ್ಕೆಜೋಳ, ದ್ರಾಕ್ಷಿ ಮುಖ್ಯ ಬೆಳೆಗಳು. ನದೀಪ್ರದೇಶದ ಹಳೆಯ ಗ್ರಾವೆಲ್ ನೆಲದ ಮೇಲೂ ಪಕ್ಕದ ಬೆಟ್ಟಗಳ ಬದಿಯಲ್ಲೂ ದ್ರಾಕ್ಷಿ ವನಗಳಿವೆ. ತಗ್ಗಿನ ಮೆಕ್ಕಲುಮಣ್ಣಿನ ನೆಲಕ್ಕೂ ಇವು ವಿಸ್ತರಿಸಿವೆ.

ಬೋರ್ಡೋ (2,66.662) ಮುಖ್ಯ ವಾಣಿಜ್ಯಕೇಂದ್ರ. ಜಿರಾಂಡ್ ಡಿಪಾರ್ಟ್‍ಮೆಂಟಿನ ಆಡಳಿತ ಕೇಂದ್ರ. 17, 18ನೆಯ ಶತಮಾನಗಳಲ್ಲಿ ಇದು ಬೆಳೆಯಿತು. ಈಗಲೂ ಇದು ಫ್ರಾನ್ಸಿನ ಮುಖ್ಯ ಪ್ರಾಂತೀಯ ನಗರಗಳಲ್ಲಿ ಒಂದು. ಬ್ಲೇ, ಲ್ಯಾಂಗೊ ಮತ್ತು ಲೀಬರ್ನ್ ಇತರ ಪಟ್ಟಣಗಳು.

ಇತಿಹಾಸ 
ಫ್ರಾನ್ಸಿನ ಕ್ರಾಂತಿಯಲ್ಲಿ ಮುಖ್ಯ ಪಾತ್ರ ವಹಿಸಿದ ರಾಜಕೀಯ ಗುಂಪಿನವರಿಗೆ ಜಿರಾಂಡಿನರೆಂಬ ಹೆಸರು ಬಂದಿದೆ. ಜಿರಾಂಡ್ ಡಿಪಾರ್ಟ್‍ಮೆಂಟಿನಿಂದ ಬಂದ ಪ್ರತಿನಿಧಿಗಳಿಂದ ಆ ಗುಂಪಿನ ಸದಸ್ಯಬಲ ಹೆಚ್ಚಾಗಿದ್ದುದರಿಂದ ಇತಿಹಾಸಕಾರನೊಬ್ಬ 1847ರಲ್ಲಿ ಅದರ ಸದಸ್ಯರನ್ನು ಜಿರಾಂಡಿನರೆಂದು ಕರೆದು. 1791ರಲ್ಲಿ ಸಮಾವೇಶಗೊಂಡ ವಿಧಾನಸಭೆಗೆ ನಡೆದ ಚುನಾವಣೆಯಲ್ಲಿ ತನ್ನ ಸದಸ್ಯರು ಮತ್ತೆ ಆಯ್ಕೆಯಾಗುವುದನ್ನು ಸಂವಿಧಾನ ಸಭೆ ನಿಷೇಧಿಸಿದ್ದರಿಂದ ಆ ಸಭೆಯಲ್ಲಿ ಸಂಪೂರ್ಣ ಹೊಸಬರೇ ಇದ್ದರು. ಇವರಲ್ಲಿ 136 ಸದಸ್ಯರು ಜಾಕೋಬಿನ್ ಕ್ಲಬ್ ಸೇರಿದರು-ಇವರಿಂದ ಜಿರಾಂಡಿನರ ಗುಂಪು ರೂಪು ತಳೆಯಿತು. ಇದರ ಸದಸ್ಯರು ಸಾಮಾನ್ಯವಾಗಿ ವಿದ್ಯಾವಂತರು, ವೃತ್ತಿನಿರತರು. ಇವರು ಒಳ್ಳೆಯ ವಾಗ್ಮಿಗಳಾಗಿದ್ದರು. ಇವರು ಪ್ರಾಚೀನ ಗ್ರೀಕ್ ಮತ್ತು ರೋಮ್ ಗಣರಾಜ್ಯಗಳನ್ನು ಮೆಚ್ಚಿದ್ದರು. ಫ್ರಾನ್ಸ್ ಗಣರಾಜ್ಯವಾಗಬೇಕೆಂದು ಇವರು ಆಶಿಸಿದ್ದರು. ಇವರ ಮುಖಂಡರಲ್ಲಿ ಮುಖ್ಯರಾದವರು ಬ್ರೀಸೋ, ವೆನ್ರ್ಯೋಕಾಂಡಾರ್ಸೆ ಮತ್ತು ಮೆಡೇಂ ರೋಲ್ಯಾಂಡ್.

1792ರಲ್ಲಿ ವಿಧಾನಸಭೆ ಕೊನೆಗೊಂಡಿತು. ಕ್ರಾಂತಿಕಾರರ ಕಾರ್ಯಾಚರಣೆಯಿಂದ ದೊರೆತನ ಕುಸಿಯಿತು. ಜಿರಾಂಡಿನರು ಇದರಲ್ಲಿ ಭಾಗವಹಿಸಲಿಲ್ಲ. ಪ್ಯಾರಿಸ್ ನಗರದವರೇ ಪ್ರಧಾನವಾಗಿದ್ದರು. ಕ್ರಾಂತಿವಾದಿಗಳು ತಮ್ಮ ಆಡಳಿತವನ್ನು ಸ್ಥಾಪಿಸಬೇಕೆಂದಿದ್ದರು. ಇದನ್ನು ಜಿರಾಂಡಿನರು ವಿರೋಧಿಸುತ್ತಿದ್ದರು. ಜಿರಾಂಡಿನರು ಬಲಪ್ರಯೋಗಕ್ಕೆ ವಿರುದ್ಧವಾಗಿದ್ದರು. 16ನೆಯ ಲೂಯಿ ದೊರೆ ದೇಶದ್ರೋಹಿಯಾದ್ದರಿಂದ ಅವನನ್ನು ವಿಚಾರಣೆಗೆ ಗುರಿಪಡಿಸದೆಯೆ ಮರಣದಂಡನೆ ವಿಧಿಸಬೇಕೆಂಬುದು ಕ್ರಾಂತಿಕಾರರ ಅಭಿಪ್ರಾಯ. ಜಿರಾಂಡಿನರು ಒತ್ತಾಯದಿಂದಾಗಿ ಅವರು ನೆಪಕ್ಕೆ ಒಂದು ವಿಚಾರಣೆ ನಡೆಸಿ ಲೂಯಿ ದೊರೆಯ ತಲೆ ಕಡಿದರು. ಅವರು 1793ರಲ್ಲಿ ಬಲಪ್ರಯೋಗದಿಂದ 29 ಮಂದಿ ಜಿರಾಂಡಿನರನ್ನು ಕನ್‍ವೆನ್‍ಷನ್‍ನಿಂದ ಹೊರದೂಡಿದರು. ಆ ಪಕ್ಷದ ಮುಂದಾಳುಗಳು ಮರಣ ದಂಡನೆಗೆ ಗುರಿಯಾದರ

ಭೂಗೋಳ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜೊವಾನ್ನಿ ಬಾಟ್ಟಿಸ್ಟ ಜಿರಾಲ್ಡಿ

ಜೊವಾನ್ನಿ ಬಾಟ್ಟಿಸ್ಟ ಜಿರಾಲ್ಡಿ  (1504-1573) ಹದಿನಾರನೆಯ ಶತಮಾನದ ಇಟಲಿಯ ಉತ್ತಮ ಕಥೆಗಾರ. ಸಿಂತಿಯೋ ಎಂಬ ತನ್ನ ಮತ್ತೊಂದು ಹೆಸರಿನಿಂದ ಈತ ಎಲಿಜಬೆತ್ ಕಾಲದ ಇಂಗ್ಲಿಷ್ ಸಾಹಿತಿಗಳಿಗೆ ಬಹು ಪರಿಚಿತನಾಗಿದ್ದ.

ಬದುಕು, ಬರಹ 
1504ರಲ್ಲಿ ಫೆರಾರಾದಲ್ಲಿ ಹುಟ್ಟಿದ ಈತ 1532ರಿಂದ 1563ರವರೆಗೆ ಫೆರಾರ ವಿಶ್ವವಿದ್ಯಾಲಯದಲ್ಲಿ ಪ್ರಾಧ್ಯಾಪಕನಾಗಿದ್ದ. 1528ರಲ್ಲಿ ನೋವೆಲ ಎಂಬ ರೀತಿಯ ಕಥೆಗಳನ್ನು ಬರೆಯಲುಪಕ್ರಮಿಸಿ ಅವನ್ನು ನೂರು ಕಥೆಗಳು ಎಂಬ ಹೆಸರಿನಲ್ಲಿ ಪ್ರಕಟಿಸಿದ. ರೋಮ್ ನಗರದಿಂದ ಮಾರ್ಸೇಲಿಗೆ ಯಾನ ಮಾಡುತ್ತಿದ್ದ ಪ್ರಯಾಣಿಕರ ಗುಂಪೊಂದು ಹಡಗಿನಲ್ಲಿ ತಮ್ಮ ಪರಸ್ಪರ ಮನೋರಂಜನೆಗಾಗಿ ಹೇಳಿಕೊಂಡಂತೆ ಕಲ್ಪಿಸಿದ ನೂರು ಕಥೆಗಳು ಇಲ್ಲಿವೆ.

ಷೇಕ್ಸ್‍ಪಿಯರ್ ನು ತನ್ನ ಒಥೆಲೊ ಮತ್ತು ಮೆಷರ್ ಫಾರ್ ಮೆಷರ್ ಎಂಬ ನಾಟಕಗಳಿಗಾಗಿ ಜಿರಾಲ್ಡಿಯ ಗ್ರಂಥದಿಂದ ವಸ್ತುವನ್ನು ಆರಿಸಿಕೊಂಡಿರುವುದನ್ನು ನೋಡಿದರೆ ಅಂದು ಜಿರಾಲ್ಡಿ ಎಂಥ ಸಾಹಿತಿಯಾಗಿದ್ದನೆಂಬುದು ತಿಳಿಯುತ್ತದೆ. ಚರ್ಚಿನ ಧಾರ್ಮಿಕ ಕಟ್ಟುಕಟ್ಟಳೆಗಳು ಸಾಹಿತಿಗಳನ್ನು ಪ್ರಬಲ ನಿರ್ಬಂಧಕ್ಕೆ ಗುರಿ ಮಾಡಿದ್ದ ಆಗಿನ ಕಾಲದಲ್ಲಿ ಧರ್ಮಗುರುಗಳ ಕೋಟಲೆ ಜಿರಾಲ್ಡಿಗೂ ತಪ್ಪಿರಲಿಲ್ಲ. ಆದ್ದರಿಂದ ಆತ ತನ್ನ ಕಥಾಸಂಗ್ರಹದ ಪೀಠಿಕೆಯಲ್ಲಿ ತನ್ನ ಧರ್ಮಶ್ರದ್ಧೆಯನ್ನು ಸಾರಿ ಚರ್ಚಿನ ನಿಷ್ಠುರತೆಯಿಂದ ಪಾರಾಗಬೇಕಾಯಿತು.

ಗ್ರೀಕ್ ನಾಟಕಕಾರ ಮತ್ತು ಸೆನೆಕನ ಮಾದರಿಯ ಗಂಭೀರ ನಾಟಕಗಳ ಪ್ರಭಾವವನ್ನು ಜಿರಾಲ್ಡಿಯ ಗಂಭೀರೋಲ್ಲಾಸ ಕಥೆಗಳಲ್ಲಿ (ಟ್ರಾಜಿಕಾಮಿಡಿಯ) ಕಾಣಬಹುದು. 

ಬರಹಗಾರ
ಲೇಖಕರು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಸಾರ ಆರ್ನ್ ಜೂಯಿಟ್

ಸಾರ ಆರ್ನ್ ಜೂಯಿಟ್ - (1849-1903). ಅಮೆರಿಕ ಸಂಯುಕ್ತ ಸಂಸ್ಥಾನಗಳ ಪ್ರಾದೇಶಿಕ ಕಾದಂಬರಿ ಹಾಗೂ ಕತೆಗಳ ಲೇಖಕಿ.

ಬದುಕು 
ಈಕೆ ಮೇನ್ ಪ್ರಾಂತ್ಯದಲ್ಲಿನ ದಕ್ಷಿಣ ಬರ್ವಿಕ್‍ನಲ್ಲಿ ಹುಟ್ಟಿದಳು. ಶಾಲಾ ವಿದ್ಯಾಭ್ಯಾಸ ಅಷ್ಟಾಗಿ ದೊರಕಲಿಲ್ಲ. ಬರ್ವಿಕ್ ಅಕಾಡೆಮಿ ಶಾಲೆಗೆ ಕೆಲವು ದಿನ ಹೋದಳಷ್ಟೆ. ಆದರೆ ಮನೆಯಲ್ಲಿ ತಂದೆಯ ಪ್ರಸ್ತಕಭಂಡಾರದಲ್ಲಿನ ಅನೇಕಾನೇಕ ಪುಸ್ತಕಗಳನ್ನೀಕೆ ವ್ಯಾಸಂಗಮಾಡಿದಳು. ಅಲ್ಲದೆ ಇಂಗ್ಲಿಷ್ ಕಾದಂಬರಿಕಾರ್ತಿ ಜಾರ್ಜ್ ಎಲೀಯಟ್‍ಳಂತೆಯೇ ಈಕೆಯೂ ವೈದ್ಯನಾದ ತನ್ನ ತಂದೆಯೊಂದಿಗೆ ಕುದುರೆಬಂಡಿಯಲ್ಲಿ ಊರೂರಿಗೆ ಸುತ್ತಿದಳು. ಅಂಥ ಸಂದರ್ಭಗಳಲ್ಲಿ ತಂದೆ ಆಡುತ್ತಿದ್ದ ಮಾತುಕತೆಗಳು ಸಾರಳಿಗೆ ಸಾಕಷ್ಟು ತಿಳಿವಳಿಕೆ ನೀಡುತ್ತಿದ್ದವು. ಹಳ್ಳಿಗಾಡಿನ ಹಿನ್ನೆಲೆ, ಜನ, ರೀತಿನೀತಿಗಳು ಮತ್ತು ನಡೆನುಡಿಗಳನ್ನು ಸೂಕ್ಷ್ಮದೃಷ್ಟಿಯಿಂದ ಕಂಡು ಮನನಮಾಡಿದ ಸಾರ ತನ್ನ ಚಿಕ್ಕವಯಸ್ಸಿನಲ್ಲೇ ಅವುಗಳ ಬಗ್ಗೆ ಲೇಖನ ಬರೆಯುವುದಾಗಿ ತೀರ್ಮಾನಿಸಿಕೊಂಡಿದ್ದಳು.

ಬರಹ 
ತನ್ನ ಸುತ್ತಲಿನ ಪ್ರಾಂತೀಯ ಬದುಕು ಕ್ರಮೇಣ ನಶಿಸಿ ಹೋಗುತ್ತಿರುವುದನ್ನು ಕಂಡ ಈಕೆ ಸಾಹಿತ್ಯದಲ್ಲಿ ಅದು ಅಮರವಾಗುವಂತೆ ಬರೆವಣಿಗೆಯಲ್ಲಿ ಯಥಾವತ್ತಾಗಿ ಚಿತ್ರಿಸಿದಳು. ಈಕೆಯ ಗದ್ಯದ ಶೈಲಿ ಫ್ರೆಂಚ್ ಲೇಖಕ ಗಸ್ತಾವ್ ಫ್ಲೊಬೆರ್‍ನ ಶೈಲಿಯಂತೆ ಸಹಜವೂ ನೇರವೂ ಆಗಿದೆ. 

1869ರಲ್ಲಿ ಅಟ್ಲಾಂಟಿಕ್ ಮಂತ್ಲಿ ಪತ್ರಿಕೆ ಇವಳ ಸಣ್ಣಕತೆಯೊಂದನ್ನು ಪ್ರಕಟಿಸಿತು. ಅನುಕಂಪವೇ ಇವಳ ಕೃತಿಗಳ ಜೀವಾಳ. ಸೂಕ್ಷ್ಮದೃಷ್ಟಿಯಿಂದ ಎಲ್ಲವನ್ನೂ ವಿವರವಾಗಿ ಅರಿತ ಇವಳ ಪ್ರಮುಖ ಕೃತಿಗಳು ಮೇನ್ ಪ್ರಾಂತ್ಯದ ಸಾಮಾನ್ಯ ಜನರ, ಮುಖ್ಯವಾಗಿ ಅಳಿಸಿಹೋಗುತ್ತಿದ್ದ ಹಳೆಯ ಪರಂಪರೆಯ ಜನರ ಚಿತ್ರಗಳು. ಅವರ ನುಡಿಗಟ್ಟುಗಳು, ನಡೆ, ವ್ಯಕ್ತಿತ್ವ, ಸಮಾಜ ಜೀವನ-ಇವನ್ನು ತನ್ನದೇ ಆದ ಕಟು ಹಾಗೂ ಹಾಸ್ಯದ ರೀತಿಯಲ್ಲಿ ಈಕೆ ಬಣ್ಣಿಸಿದ್ದಾಳೆ. ಅತಿಭಾವುಕತೆಯ ಸೋಂಕೂ ಇಲ್ಲದ ಯಥಾವತ್ತಾದ ಜೀವನಚಿತ್ರಣ ಇವಳ ಕೃತಿಗಳ ಸೊಗಸನ್ನು ಹೆಚ್ಚಿಸಿದೆ. ಡೀಪ್ ಹೇವನ ಎಂಬುದು 1877ರಲ್ಲಿ ಪ್ರಕಟವಾದ ಜೀವನ ಚಿತ್ರಗಳ ಸಂಕಲನ. ಅನಂತರ ಸುಮಾರು 20 ಸಂಪುಟಗಳಲ್ಲಿ ಈಕೆಯ ಕತೆಗಳೂ ಕಾದಂಬರಿಗಳೂ ಪ್ರಕಟವಾದವು. ಉದ್ರೇಕದ ಘಟನೆಗಳು ಇಲ್ಲದಿದ್ದರೂ ನಾಟಕತೆಯ ಸೊಗಡು ಕಾಣದಿದ್ದರೂ ಇವಳ ಕೃತಿಗಳಿಗೆ ಸಹಜ ಬದುಕಿನ ನೈಜತೆಯ ಸೊಗಸಿದೆ. 1884ರಲ್ಲಿ ಪ್ರಕಟವಾದ ಕಂಟ್ರಿ ಡಾಕ್ಟರ್ ಇವಳ ತಂದೆಯ ಬದುಕನ್ನು ಚಿತ್ರಿಸುವ ಉತ್ತಮ ಕಾದಂಬರಿ. ಎ ಮಾರ್ಷ್ ಐಲೆಂಡ್ (1885), ಮತ್ತು ದಿ ಟೋರಿ ಲವರ್ (1901) ಕಾದಂಬರಿಗಳು. ಈಕೆಯ ಅತ್ಯುತ್ತಮ ಕಾದಂಬರಿ ದಿ ಕಂಟ್ರಿ ಆಫ್ ದಿ ಪಾಯಿಂಟೆಡ್ ಫರ್ಸ್ (1895) ಪ್ರಕಟವಾಯಿತು. ಇವಳ ಕವಿತೆಯ ಸಂಕಲನ 1916ರಲ್ಲಿ ಈಕೆಯ ಮರಣಾನಂತರ ಪ್ರಕಟವಾಯಿತು. 1901ರಲ್ಲಿ ಬರ್ವಿಕ್‍ನ ಚೌಡಾಯಿನ್ ಕಾಲೇಜು ಈಕೆಗೆ ಗೌರವಪದವಿಯನ್ನು ಕೊಟ್ಟಿತು. 1902ರಲ್ಲಿ ಆಕಸ್ಮಿಕದಲ್ಲಿ ತನ್ನ ಕೈಕಾಲು ಊನವಾದ ಅನಂತರ ಈಕೆಯ ಬರೆವಣಿಗೆ ನಿಂತೇಹೋಯಿತೆನ್ನಬಹುದು. ದಿ ಕಿಂಗ್ ಆಫ್ ಫಾಲಿ ಐಲೆಂಡ್ (1888), ಟೇಲ್ಸ್ ಆಫ್ ನ್ಯೂ ಇಂಗ್ಲೆಂಡ್ (1890) ಈಕೆಯ ಇತರ ಮುಖ್ಯ ಗ್ರಂಥಗಳು. ಸಾರಳ ಪತ್ರಸಂಕಲನ ಆಕೆಯ ಮರಣಾನಂತರ, 1911ರಲ್ಲಿಯೂ ಕವಿತಾಸಂಕಲನ 1916ರಲ್ಲಿಯೂ ಪ್ರಕಾಶಗೊಂಡವು.

ಲೇಖಕಿಯರು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಬರಹಗಾರ
ಲೇಖಕರು
ಪೋತನ್ ಜೋಸೆಫ್

ಪೋತನ್ ಜೋಸೆಫ್ (1892-1972). ಭಾರತದ ಒಬ್ಬ ಪ್ರಸಿದ್ಧ ಪತ್ರಿಕೋದ್ಯಮಿ. ಭಾರತದ ಅನೇಕ ಇಂಗ್ಲಿಷ್ ಪತ್ರಿಕೆಗಳ ಸಂಪಾದಕರಾಗಿ ನಾಲ್ಕು ದಶಕಗಳಿಗಿಂತ ಹೆಚ್ಚು ಕಾಲ ಇವರು ಪತ್ರಿಕೋದ್ಯಮಕ್ಕೆ ಸೇವೆ ಸಲ್ಲಿಸಿದ್ದರು. ಅಲ್ಲದೆ ಇವರು ಅನೇಕ ಯುವಕ ಪತ್ರಿಕೋದ್ಯಮಿಗಳಿಗೆ ಪ್ರೋತ್ಸಾಹ ನೀಡಿದರು. ಇವರು ಬರೆಯುತ್ತಿದ್ದ ಓಹಸ್ತಿವರ್ ಎ ಕಪ್ ಆಫ್ ಟೀ ಎಂಬ ದೈನಿಕ ಲಘುಟಿಪ್ಪಣಿಗಳು ವ್ಯಂಗ್ಯ ಹಾಸ್ಯ ವಿದ್ವತ್ತು ಅನುಭವಗಳ ಕಲಾಪೂರ್ಣ ಸಂಗಮವಾಗಿ, ಈ ಬಗೆಯ ಸುರಸ ಹರಿತ ಬರೆವಣಿಗೆಗೆ ಮಾದರಿಯಾಗಿ ಬಹಳ ಜನಪ್ರಿಯವಾಗಿತ್ತು. ಇವರ ಅಗ್ರ ಲೇಖನಗಳು ತೀಕ್ಷ್ಣವಾಗಿಯೂ ಬುದ್ಧಿಪ್ರಚೋದಕವಾಗಿಯೂ ಇರುತ್ತಿದ್ದುವು.

ಬದುಕು 
ಜೋಸೆಫರ ಜನನ 1892ರಲ್ಲಿ. ತಿರುವಾಂಕೂರಿನ ಆರ್ತೋಡಾಕ್ಸ್ ಕ್ರಿಶ್ಚನ್ ಕುಟುಂಬವೊಂದರಲ್ಲಿ. ತಂದೆ ಸಿ. ಐ. ಜೋಸೆಫ್, ತಾಯಿ ಸರಾ. ಇವರು ತಮ್ಮ ಹಿರಿಯಣ್ಣ ಜಾರ್ಜ್ ಜೋಸೆಫ್ ಆಶ್ರಯದಲ್ಲಿ ಬೆಳೆದರು. ಜಾರ್ಜ್ ಜೋಸೆಫ್ ಗಾಂಧೀಜಿಯ ಅನುಯಾಯಿಯಾಗಿದ್ದರು. ಪೋತನ್ ಜೋಸೆಫ್‍ರು ಮದ್ರಾಸಿನ ಪ್ರೆಸಿಡೆನ್ಸಿ ಕಾಲೇಜಿನಲ್ಲೂ ಮುಂಬಯಿಯ ನ್ಯಾಯಶಾಸ್ತ್ರ ಶಾಲೆಯಲ್ಲೂ ಓದಿದರು. ಇವರ ವಿವಾಹವಾದದ್ದು 1911ರಲ್ಲಿ. ಇವರು ಟ್ರಿನಿಟಿ ಕಾಲೇಜಿನಲ್ಲಿ ಸ್ವಲ್ಪ ಕಾಲ ಅಧ್ಯಾಪಕರಾಗಿದ್ದರು. ಅನಂತರ ಇವರು ಪತ್ರಿಕೋದ್ಯಮಿಯಾದರು. ಹೈದರಾಬಾದ್ ಬುಲೆಟಿನ್, ಡೇಲಿ ಟೆಲಿಗ್ರಾಫ್, ಬಾಂಬೇ ಕ್ರಾನಿಕಲ್, ಕ್ಯಾಪಿಟಲ್, ವಾಯ್ಸ್ ಆಫ್ ಇಂಡಿಯ, ಇಂಡಿಯನ್ ಡೇಲಿ ಮೇಲ್, ಹಿಂದೂಸ್ತಾನ್ ಟೈಮ್ಸ್ ಮೊದಲಾದ ಪತ್ರಿಕೆಗಳಲ್ಲಿ ಇವರು ಕೆಲಸ ಮಾಡಿದರು. ಮಹಾತ್ಮ ಗಾಂಧಿಯವರು ಸಂಪಾದಿಸುತ್ತಿದ್ದ ಯಂಗ್ ಇಂಡಿಯ ಪತ್ರಿಕೆಯಲ್ಲಿ ಸ್ವಲ್ಪ ಕಾಲ ಇವರು ಸಹಾಯಕ ಸಂಪಾದಕರಾಗಿದ್ದರು. ಸ್ಟಾರ್ ಆಫ್ ಇಂಡಿಯ ಮತ್ತು ಇಂಡಿಯನ್ ಎಕ್ಸ್‍ಪ್ರೆಸ್ ಸಂಪಾದಕರಾಗಿಯೂ ಇವರು ಕೆಲಸ ಮಾಡಿದರು.

ಭಾರತದ ಸ್ವಾತಂತ್ರ್ಯ ಪೂರ್ವದ ಕಾಲದಲ್ಲಿ ದಿಲ್ಲಿಯಿಂದ ಪ್ರಕಟವಾಗುತ್ತಿದ್ದ ಮುಸ್ಲಿಂ ಲೀಗಿನ ಮುಖಪತ್ರ ಡಾನ್‍ಗೆ ಇವರು ಪ್ರಥಮ ಸಂಪಾದಕರಾಗಿದ್ದರು. 1948ರಿಂದ ಹತ್ತು ವರ್ಷಗಳ ಕಾಲ ಇವರು ಬೆಂಗಳೂರಿನ ಡೆಕ್ಕನ್ ಹೆರಾಲ್ಡ್ ಪತ್ರಿಕೆಯ ಪ್ರಥಮ ಸಂಪಾದಕರಾಗಿ ಆ ಪತ್ರಿಕೆಯನ್ನು ಬೆಳೆಸಿದರು. ಇವರು ಪತ್ರಿಕಾವೃತ್ತಿಯ ಅವಧಿಯಲ್ಲಿ ನಡುವೆ ಸ್ವಲ್ಪ ಕಾಲ ಜಿ.ಐ.ಪಿ. ರೈಲ್ವೆಯ ಸಾರ್ವಜನಿಕ ಸಂಪರ್ಕಾಧಿಕಾರಿಯೂ ಭಾರತ ಸರ್ಕಾರದ ಮುಖ್ಯ ವಾರ್ತಾಧಿಕಾರಿಯೂ ಆಗಿದ್ದರು.

ಡೆಕ್ಕನ್ ಹೆರಾಲ್ಡ್ ಪತ್ರಿಕೆಯ ಸಂಪಾದಕತ್ವವನ್ನು ಬಿಟ್ಟು ಸ್ವಲ್ಪಕಾಲದ ಮೇಲೆ, ಸ್ವತಂತ್ರ ಪಕ್ಷದ ಮುಖಪಾತ್ರವಾದ ಸ್ವರಾಜ್ಯ ವಾರಪತ್ರಿಕೆಯ ಸಂಪಾದಕರಾಗಿದ್ದ ಖಾಸಾ ಸುಬ್ಬರಾಯರು ತೀರಿಕೊಂಡಾಗ, ಜೋಸೆಫರು ಆ ಪತ್ರಿಕೆಯ ಸಂಪಾದಕರಾಗಿದ್ದರು. ಜೋಸೆಫರು ನಿಧನರಾಗುವುದಕ್ಕೆ ಎರಡು ವರ್ಷ ಹಿಂದಿನ ವರೆಗೂ ಆ ಕೆಲಸ ನಿರ್ವಹಿಸುತ್ತಿದ್ದರು. ಇವರು ತೀರಿಕೊಂಡದ್ದು 1972ರ ಸೆಪ್ಟಂಬರ್ 2 ರಂದು. ಪೋತನ್ ಜೋಸೆಫ್ 1957ರಲ್ಲಿ ಹೆಲ್ಸಿಂಕಿಯಲ್ಲಿ ಜರುಗಿದ ಕಾರ್ಯನಿರತ ಪತ್ರಿಕೋದ್ಯಮಿಗಳ ಪ್ರಥಮ ಅಂತರರಾಷ್ಟ್ರೀಯ ಪರಿಷತ್ತಿನಲ್ಲಿ ಭಾಗವಹಿಸಿದ ಭಾರತೀಯ ಪತ್ರಿಕೋದ್ಯಮಿಗಳ ನಿಯೋಗದ ನಾಯಕರಾಗಿದ್ದರು. 1962-63ರಲ್ಲಿ ಕಾರ್ಯನಿರತ ಪತ್ರಿಕೋದ್ಯಮಿಗಳ ಮಹಾಸಂಘದ ಅಧ್ಯಕ್ಷರಾಗಿದ್ದರು.

ಸಂದ ಗೌರವಗಳು 
ಅವರಿಗೆ ಮರಣೋತ್ತರವಾಗಿ ೧೯೭೩ ರಲ್ಲಿ ಭಾರತ ಸರಕಾರದ ಉನ್ನತ ಪ್ರಶಸ್ತಿಗಳಲ್ಲೊಂದಾದ ಪದ್ಮಭೂಷಣ ಪ್ರಶಸ್ತಿಯನ್ನು ಕೊಡಲಾಗಿದೆ.

ಪತ್ರಿಕೋದ್ಯಮಿಗಳು
ಪತ್ರಕರ್ತರು
ಪದ್ಮವಿಭೂಷಣ ಪ್ರಶಸ್ತಿ ಪುರಸ್ಕೃತರು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜೋಲೀಯೆಟ್

ಜೋಲೀಯೆಟ್ 	- ಅಮೆರಿಕ ಸಂಯುಕ್ತಸಂಸ್ಥಾನಗಳ ಇಲಿನಾಯ್ ರಾಜ್ಯದ ಒಂದು ಕೈಗಾರಿಕಾ ಪಟ್ಟಣ; ವಿಲ್ ಕಾಂಬೆಯ ಆಡಳಿತ ಕೇಂದ್ರ. 

ಷಿಕಾಗೋ ನಗರದ ನೈಋತ್ಯಕ್ಕೆ 37 ಮೈ. ದೂರದ್ಲಲಿ ಡೇಸ್ಪ್ಲೇನ್ಸ್ ನದಿಯ ದಡದಲ್ಲಿದೆ. ಇಲ್ಲಿ ಅತ್ಯುತ್ತಮ ಸುಣ್ಣಶಿಲಾನಿಕ್ಷೇಪವಿರುವುದರಿಂದ ಇದನ್ನು ಶಿಲಾಪಟ್ಟಣ ಎಂದು ಕರೆಯುವುದುಂಟು. ಜನಸಂಖ್ಯೆ 78,887 (1970). ರೈಲು ಹೆದ್ದಾರಿ ಮತ್ತು ಚಂಪಮಹಾಸರೋವರ ಜಲಮಾರ್ಗಗಳಿಂದ ಇತರೆಡೆಗೆ ಸಂಪರ್ಕ ಹೊಂದಿರುವುದರಿಂದ ಈ ನಗರದಲ್ಲಿ ಅನೇಕ ಉದ್ಯಮಗಳು ಬೆಳೆದಿವೆ. ಕಲ್ಲುಗಣಿಗಳಿಂದ ಚಪ್ಪಡಿಗಳನ್ನು ತೆಗೆದು ಬೇರೆಡೆ ರವಾನಿಸುವುದು ಇಲ್ಲಿಯ ಪ್ರಧಾನ ಉದ್ಯಮ. ಇದಲ್ಲದೆ ಕಲ್ಲಿದ್ದಲು ಗಣಿಗಾರಿಕೆ. ತೈಲಶುದ್ಧೀಕರಣ, ವಸ್ತ್ರತಯಾರಿಕೆಯ ಉದ್ಯಮಗಳು ಇಲ್ಲಿ ಬೆಳೆದಿದೆ. 

ಇಲ್ಲಿ ಮೊದಮೊದಲು ಬಂದು ನೆಲೆಸಿದ್ದ ವಲಸೆಗಾರರು ಬ್ಲ್ಯಾಕ್ ಹಾಕ್ ಯುದ್ಧದ ಕಾಲದಲ್ಲಿ ನಗರವನ್ನು ತ್ಯಜಿಸಿಹೋದರು. ಚಾಲ್ರ್ಸ್ ರೀಡ್ ಎಂಬುವನು ಇಲ್ಲಿ ಪ್ರಥಮವಾಗಿ ಸ್ಥಿರವಾಗಿ ನೆಲೆಸಿದ ವಲಸೆಗಾರ (1833). 1840 ಹಾಗೂ 1850ರ ದಶಕಗಳಲ್ಲಿ ಬ್ರಿಟಿಷ್, ಐರಿಷ್ ಹಾಗೂ ಜರ್ಮನರು ಬಂದು ಇಲ್ಲಿ ನೆಲೆಸಿದರು. ಇಲಿನಾಯ್-ಮಿಷಿಗನ್ ಕಾಲುವೆ (1848) ಮತ್ತು ರಾಕ್‍ಐಲೆಂಡ್ ರೈಲುಮಾರ್ಗಗಳಾದ ಮೇಲೆ (1852) ಇಲ್ಲಿಯ ಸುಣ್ಣಕಲ್ಲು, ಕಲ್ಲಿದ್ದಲು, ಹಾಗೂ ಕೃಷಿ ಉತ್ಪಾದನೆಗಳಿಗೆ ಹೆಚ್ಚಿನ ಬೇಡಿಕೆ ಬಂತು. 19ನೆಯ ಶತಮಾನದ ಕೊನೆಯಿಂದ ಇಲ್ಲಿ ಕೈಗಾರಿಕೆಗಳ ಬೆಳವಣಿಗೆ ಪ್ರಾರಂಭವಾಯಿತು. ಇಲ್ಲಿಯ ಪಿಲ್ಚರ್ ಪಾರ್ಕ್ ಸಸ್ಯವಾಟಿಯಲ್ಲಿ ಅನೇಕ ದೇಶೀ, ವಿದೇಶೀ ಗಿಡ ಬಳ್ಳಿಗಳನ್ನು ಬೆಳೆಸುತ್ತಾರ. ಸಮೀಪದ ಬರ್ಡ್ ಹೇವನ್ ಪಕ್ಷಿಧಾಮದಲ್ಲಿ ಸು. 200 ಬಗೆಯ ಪಕ್ಷಿಗಳುಂಟು. ಇಲಿನಾಯ್ ರಾಜ್ಯದ ಎರಡು ಪ್ರಧಾನ ಕಾರಾಗೃಹಗಳು ಇಲ್ಲಿವೆ. ಗಂಭೀರ ಸ್ವರೂಪದ ಅಪರಾಧಿಗಳಿಗಾಗಿರುವ ಕಾರಾಗೃಹ ಪಟ್ಟಣದಿಂದ 5 ಮೈ. ದೂರದಲ್ಲಿದೆ. 64 ಎಕರೆ ಪ್ರದೇಶದ ಈ ಕಾರಾಗೃಹದ ಸುತ್ತಲೂ ಸು. 30' ಎತ್ತರದ ಗೋಡೆಯುಂಟು. ಇಲ್ಲಿಯ ಕಟ್ಟದ ಅತ್ಯಂತ ವಿಶಿಷ್ಟವಾದ ಜೈಲುವಾಸ್ತುವೆಂದು ಪ್ರಸಿದ್ಧವಾಗಿದೆ.

ಭೂಗೋಳ
ಅಮೇರಿಕ ಸಂಯುಕ್ತ ಸಂಸ್ಥಾನದ ಪಟ್ಟಣಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಲ್ವೀ ಜೋಲಿಯೆಟ್

ಜೋಲಿಯೆಟ್, ಲ್ವೀ 1645-1700. ಒಬ್ಬ ಫ್ರೆಂಚ್ ಕೆನೇಡಿಯನ್ ಪರಿಶೋಧಕ,

ಬದುಕು, ಸಾಧನೆ 
1645ರ ಸೆಪ್ಟಂಬರ್ 21ರಂದು ಕ್ವಿಬೆಕ್‍ನಲ್ಲಿ ಜನಿಸಿ, ಅಲ್ಲಿಯ ಕ್ರೈಸ್ಟ್ ಕಾಲೇಜಿನಲ್ಲಿ ಧಾರ್ಮಿಕ ಶಿಕ್ಷಣ ಪಡೆದ. 1662ರಲ್ಲಿ ಅವನಿಗೆ ಸಣ್ಣ ಉದ್ಯೋಗವೊಂದು ದೊರೆಯಿತು. ಆದರೆ ಪಶ್ಚಿಮ ಗಡಿನಾಡಿನ ಅರಣ್ಯಗಳಲ್ಲಿ ಬೋನಿಗನಾಗ ಬಯಸಿ ಕ್ವಿಬೆಕ್ ನಿಂದ ಹೊರಟ. ಅಲ್ಲಿಯ ಇಂಡಿಯನರ ಸ್ನೇಹ ಬೆಳೆಸಿ, ಅಲ್ಲಿ ಕೆಲಸ ಮಾಡುತ್ತಿದ್ದ ಪಾದ್ರಿಗಳ ಸಂಪರ್ಕ ಪಡೆದ. 1669-70ರಲ್ಲಿ ಫ್ರೆಂಚ್ ಪರಿಶೋಧಕನೊಬ್ಬನೊಡನೆ ತಾಮ್ರನಿಕ್ಷೇಪಗಳನ್ನು ಶೋಧಿಸಲು ಗ್ರೇಟ್ ಲೇಕ್ಸ್ ಪ್ರದೇಶಕ್ಕೆ ಹೋದ. ಪೆಸಿಫಿಕ್ ಸಾಗರವನ್ನು ಸೇರುವುದೆಂದು ಕೆಲವರು ಭಾವಿಸಿದ್ದ ಮಿಸಿಸಿಪಿ ನದಿಯ ಪರಿಶೋಧನೆಯ ನೇತೃತ್ವ ವಹಿಸಲು 1672ರಲ್ಲಿ ಕೆನಡದ ಗವರ್ನರನಿಂದ ಜೋಲಿಯೆಟ್ ಆಯ್ಕೆಯಾದ. 1673ರ ಮೇ 17ರಂದು ಪಾದ್ರಿ ಫಾರ್ಕ್ ಮಾರ್ಕೆಟ್ ಮತ್ತು ಕೆಲವು ಮಂದಿ ಫ್ರೆಂಚ್ ಪರಿಶೋಧಕರೊಂದಿಗೆ ಜೋಲಿಯೆಟ್ ಮಿಚಿಗನ್ ಸರೋವರವನ್ನು ದಾಟಿ ವಿಸ್ಕಾನ್ಸಿನ್ ನದಿಯ ಮೂಲಪ್ರದೇಶವನ್ನು ತಲುಪಿ ಕೆಳಮುಖವಾಗಿ ಸಾಗುತ್ತ ಜೂನ್ 17ರಂದು ಮಿಸಿಸಿಪಿ ನದಿಯನ್ನು ಪ್ರವೇಶಿಸಿದ. ಸುಮಾರು ಒಂದು ತಿಂಗಳ ಕಾಲ ಅವರು ನದಿಯ ಗತಿಯನ್ನು ಅನುಸರಿಸಿ ಆರ್ಕನ್ಸಾ ನದಿಯು ಮುಖ ಪ್ರದೇಶವನ್ನು ತಲುಪಿದರು. ಮಿಸಿಸಿಪಿ ನದಿಯ ಹರಿವನ್ನು ಸ್ಥೂಲವಾಗಿ ಗೊತ್ತುಮಾಡಿಕೊಂಡು, ಅದು ಪೆಸಿಫಿಕ್ ಸಾಗರವನ್ನು ಸೇರುವುದಿಲ್ಲವೆಂಬುದನ್ನು ಮನದಟ್ಟು ಮಾಡಿಕೊಂಡು ಈ ತಂಡ ಹಿಂದಕ್ಕೆ ಹೊರಟಿತು. ಜೋಲಿಯೆಟ್ ಗ್ರೇಟ್ ಲೇಕ್ಸ್ ಹಾಗೂ ಸೆಂಟ್ ಲಾರೆನ್ಸ್ ನದಿಗಳ ಮಾರ್ಗವಾಗಿ ಕ್ವಿಬೆಕಿನತ್ತ ಯಾನ ಮಾಡುತ್ತಿದ್ದಾಗ ಮಾಂಟ್ರಿಯಾಲ್ ಬಳಿ ಅವನ ದೋಣಿ ತಲೆಕೆಳಗಾಗಿ ಅವನ ಎಲ್ಲ ಭೂಪಟಗಳೂ ಟಿಪ್ಪಣಿಗಳೂ ನೀರುಪಾಲಾದುವು. ಆದರೂ ಅವನು ತನ್ನ ನೆನಪಿನಿಂದಲೇ ಬಹುಮಟ್ಟಿನ ಭೂಪಟ ಟಿಪ್ಪಣಿಗಳನ್ನು ಮತ್ತೆ ಸಿದ್ದಪಡಿಸಿದ. ಜೋಲಿಯೆಟ್ ಕ್ವಿಬೆಕ್ ತಲುಪಿದಾಗ ಅವನ ಅನ್ವೇಷಣೆಗಳಿಗಾಗಿ ಅವನನ್ನು ಗೌರವಿಸಲಾಯಿತು. ಜೋಲಿಯೆಟ್‍ನ ಅಮೂಲ್ಯ ಸೇವೆಯನ್ನು ಪರಿಗಣಿಸಿ ಫ್ರೆಂಚ್ ಸರ್ಕಾರ ಅವನಿಗೆ ಸೆಂಟ್ ಲಾರೆನ್ಸ್ ನದಿಯ ಮುಖಪ್ರದೇಶದಲ್ಲಿರುವ ಆಂಟಿಕಾಸ್ಟಿ ದ್ವೀಪವನ್ನು 1680ರಲ್ಲಿ ನೀಡಿ ಸನ್ಮಾನಿಸಿತು. ಆದರೆ ಇದು 1691 ರಲ್ಲಿ ಬ್ರಿಟಿಷರ ವಶವಾಯಿತು. 1697ರಲ್ಲಿ ಕ್ವಿಬೆಕ್‍ನ ದಕ್ಷಿಣಕ್ಕಿರುವ ಜೋಲಿಯೆಟ್ ಎಂಬ ಸ್ಥಳವನ್ನು ಅವನಿಗೆ ಜಹಗೀರಾಗಿ ನೀಡಲಾಯಿತು. 1700ರ ಮೇ ತಿಂಗಳಿನಲ್ಲಿ ಜೋಲಿಯೆಟ್ ಮರಣಹೊಂದಿದೆ.
ಜೋಲಿಯೆಟ್ ಮತ್ತು ಮಾರ್ಕೆಟ್ ಮಿಸಿಸಿಪಿಯ ಪ್ರಥಮ ಪರಿಶೋಧಕರೆಂಬುದು ವಾದಗ್ರಸ್ತವಾಗಿದೆ. ಇವರಿಗಿಂತ ಮುಂಚೆ ರ್ಯಾಡೀಸನ್ ಎಂಬಾತ ಬಹುಶಃ ಇಲ್ಲಿಗೆ ಬಂದಿದ್ದನೆನ್ನಲಾಗಿದೆ. ಆದರೂ ಸಾಕಷ್ಟು ದೂರ ಈ ನದಿಯನ್ನು ಅನುಸರಿಸಿ ಹೋದವರಲ್ಲಿ ಇವರೇ ಮೊದಲಿಗರೆನ್ನಬಹುದು.

ಸಂಶೋಧಕರು
ಜೆರೋಮ್ ಕ್ಲಾಪ್ಕ ಜೊರೋಮ್

ಜೆರೋಮ್ ಕ್ಲಾಪ್ಕ ಜೊರೋಮ್  (1859-1927). ಕಾದಂಬರಿಕಾರ ಹಾಗೂ ನಾಟಕಕಾರ.

ಬದುಕು, ಬರಹ 
ಸ್ಟ್ಯಾಟ್‍ಫರ್ಡ್‍ಷೈರಿನಲ್ಲಿ ಹುಟ್ಟಿದ ಈತ ತನ್ನ ವ್ಯಾಸಂಗ ಮುಗಿದ ಅನಂತರ ರೈಲ್ವೆ ಗುಮಾಸ್ತನಾಗಿ, ಬಾತ್ಮೀದಾರನಾಗಿ, ಉಪಾಧ್ಯಾಯನಾಗಿ ಕೆಲಸ ಮಾಡಿದ. ರಂಗಭೂಮಿಯಲ್ಲಿ ಕೆಲಸಮಾಡಿದ್ದೂ ಉಂಟು. ಆನ್ ದಿ ಸ್ಟೇಜ್ ಅಂಡ್ ಆಫ್ (1885) ಎಂಬ ಗ್ರಂಥದಲ್ಲಿ ತನ್ನ ರಂಗಭೂಮಿಯ ಅನುಭವಗಳನ್ನು ಈತ ವಿವರಿಸಿದ್ದಾನೆ. 1889ರಲ್ಲಿ ಹೊರಬಂದ ಐಡ್‍ಲ್ ತಾಟ್ಸ್ ಆಫ್ ಎನ್ ಐಡ್ಲ್ ಫೆಲೊ ಎಂಬ ಪುಸ್ತಕದಿಂದ ಈತ ಪ್ರಸಿದ್ಧಿಗೆ ಬಂದ. ಈತನ ಪ್ರಮುಖ ಕೃತಿಯಾದ ತ್ರಿ ಮೆನ್ ಇನ್ ಎ ಬೋಟೆ ಎಂಬುದರ ಹತ್ತು ಲಕ್ಷ ಪ್ರತಿಗಳು ಖರ್ಚಾದುವಂತೆ. ಜರ್ಮನಿಯಲ್ಲಿ ಈತ ನಡೆಸಿದ ಪ್ರವಾಸದ ವಿಷಯ ತ್ರಿ ಮೆನೆ ಆನ್ ದಿ ಬಮೆಲ್ (1900) ಎಂಬುದರಲ್ಲಿದೆ. ಪಾಲ್ ಕೆಲ್ವರ್ (1902) ಒಳ್ಳೆಯ ಕಾದಂಬರಿ. ಜೆರೋಮ್ 1892ರಲ್ಲಿ ಐಡ್ಲರ್ ಎಂಬ ಪತ್ರಿಕೆಯ ಜಂಟಿಸಂಪಾದಕನಾದನಲ್ಲದೆ 1893ರಲ್ಲಿ ತನ್ನದೇ ಆದ ಟುಡೆ ಎಂಬ ಎರಡು ಪೆನಿ ವಾರಪತ್ರಿಕೆಯನ್ನು ಹೊರಡಿಸಿದ.

ಈತನ ನಾಟಕಗಳಲ್ಲಿ ಖ್ಯಾತವಾದುದು ದಿ ಪಾಸಿಂಗ್ ಆಫ್ ದಿ ತರ್ಡ್ ಪ್ಲೋರ್ ಬ್ಯಾಕ್ (1908). ಒಂದನೆಯ ಮಹಾಯುದ್ಧದಲ್ಲಿ ಜೆರೋಮ್ ಆಂಬುಲೆನ್ಸ್ ವಾಹನದ ಚಾಲಕನಾಗಿ ಕೆಲಸಮಾಡಿದ.
ಮೈ ಲೈಫ್ ಅಂಡ್ ಟೈಮ್ಸ್ (1926) ಎಂಬುದು ಈತನ ಆತ್ಮಕಥೆ.

ಕಾದಂಬರಿಕಾರರು
ನಾಟಕಕಾರರು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಸರ್ಕಾರಿ ವಸ್ತುಸಂಗ್ರಹಾಲಯ ಮತ್ತು ಕಲಾಮಂದಿರ, ಚಂಡೀಗಢ್

ಸರ್ಕಾರಿ ವಸ್ತುಸಂಗ್ರಹಾಲಯ ಮತ್ತು ಕಲಾಮಂದಿರ, ಚಂಡೀಗಢ್ ಉತ್ತರ ಭಾರತದ ಒಂದು ಪ್ರಮುಖ ವಸ್ತುಸಂಗ್ರಹಾಲಯವಾಗಿದೆ. ಇದು ಗಾಂಧಾರ ಕಾಲದ ಶಿಲ್ಪಗಳು, ಪಹಾಡಿ ಮತ್ತು ರಾಜಸ್ಥಾನಿ ಚಿಕಣಿ ವರ್ಣಚಿತ್ರಗಳ ಸಂಗ್ರಹಗಳನ್ನು ಹೊಂದಿದೆ. ಆಗಸ್ಟ್, 1947 ರಲ್ಲಿ ಭಾರತದ ವಿಭಜನೆಯು ಇದರ ಅಸ್ತಿತ್ವಕ್ಕೆ ಕಾರಣವಾಗಿದೆ. ವಿಭಜನೆಗೆ ಮೊದಲು, ಕಲಾ ವಸ್ತುಗಳು, ವರ್ಣಚಿತ್ರಗಳು ಮತ್ತು ಶಿಲ್ಪಗಳ ಸಂಗ್ರಹಗಳನ್ನು ಅಂದಿನ ಪಂಜಾಬ್‌ನ ರಾಜಧಾನಿ ಲಾಹೋರ್‌ನ ಕೇಂದ್ರ ವಸ್ತುಸಂಗ್ರಹಾಲಯದಲ್ಲಿ ಇರಿಸಲಾಗಿತ್ತು.

ವಿಭಜನೆಯ ನಂತರ, ಸಂಗ್ರಹಗಳ ವಿಭಾಗ ಏಪ್ರಿಲ್ 10, 1948 ರಂದು ನಡೆಯಿತು. ನಲವತ್ತು ಪ್ರತಿಶತದಷ್ಟು ಸಂಗ್ರಹ ಭಾರತದ ಪಾಲಿಗೆ ಬಂದಿತು. ಇದನ್ನು ಫ಼್ರೆಂಚ್ ವಾಸ್ತುಶಿಲ್ಪಿ ಲೀ ಕೋರ್ಬೂಸಿಯೇ ವಿನ್ಯಾಸಗೊಳಿಸಿದರು.

ಕಟ್ಟಡ 

ಈ ಕಟ್ಟಡವು ವಸ್ತುಸಂಗ್ರಹಾಲಯ ಮತ್ತು ಕಲಾಮಂದಿರವಾಗಿದ್ದು ವಿಸ್ತರಣೆಗಾಗಿ ಕಲಾ ಸ್ವಾಧೀನ ಕಾರ್ಯಕ್ರಮಗಳನ್ನು ನಿಯಮಿತವಾಗಿ ನಡೆಸುತ್ತದೆ. ಇದನ್ನು ಎರಡನೇ ಪಂಚವಾರ್ಷಿಕ ಯೋಜನೆ ಮತ್ತು ರಾಷ್ಟ್ರೀಯ ಶಿಕ್ಷಣ ನೀತಿಯಲ್ಲಿ ಜ್ಞಾನದ ಪ್ರಸರಣದ ಸಾಧನವಾಗಿ ಕಲ್ಪಿಸಿಕೊಳ್ಳಲಾಯಿತು. ಇದು ಈ ಪ್ರದೇಶಕ್ಕೆ ಒಂದು ಅನನ್ಯ ಸಾಂಸ್ಕೃತಿಕ ಮತ್ತು ಐತಿಹಾಸಿಕ ಸಂಪನ್ಮೂಲವಾಗಿದೆ.ಇಲ್ಲಿಗೆ ಪ್ರವಾಸಿಗರು, ಕಲಾವಿದರು, ವಿದ್ವಾಂಸರು ಮತ್ತು ವಿದ್ಯಾರ್ಥಿಗಳು ನಿಯಮಿತವಾಗಿ ಭೇಟಿ ನೀಡುತ್ತಾರೆ. ಲೀ ಕಾರ್ಬೂಸಿಯೇ ಮತ್ತು ಆಧುನೀಕರಣದ ಕುರಿತು ಸಂಶೋಧಕರು, ವಾಸ್ತುಶಿಲ್ಪಿಗಳು ಮತ್ತು ವಿದ್ವಾಂಸರು ಸಹ ಕಟ್ಟಡ ಮತ್ತು ಸುತ್ತಮುತ್ತಲಿನ ಪ್ರದೇಶಗಳಿಗೆ ಆಗಾಗ್ಗೆ ಭೇಟಿ ನೀಡುತ್ತಾರೆ.

ವಸ್ತುಸಂಗ್ರಹಾಲಯದ ಗ್ರಂಥಾಲಯವು ಕಲೆ, ವಾಸ್ತುಶಿಲ್ಪ ಮತ್ತು ಕಲೆಯ ಇತಿಹಾಸದ ವಿಷಯಗಳ ಪುಸ್ತಕಗಳ ಸಮೃದ್ಧ ಭಂಡಾರವಾಗಿದೆ.

ಕಟ್ಟಡವನ್ನು ಮೂರು ಹಂತಗಳಾಗಿ ವಿಂಗಡಿಸಲಾಗಿದೆ.

ವಸ್ತುಸಂಗ್ರಹಾಲಯವು ಈ ಪ್ರದೇಶದ ಸಾಂಸ್ಕೃತಿಕ ಇತಿಹಾಸದ ಭಂಡಾರದ ಸಾಧನವಾಗಿ ಕಾರ್ಯನಿರ್ವಹಿಸುತ್ತದೆ. ಸಭಾಂಗಣವು ಸಾಂಸ್ಕೃತಿಕ ಹಾಗೂ ಶೈಕ್ಷಣಿಕ ಕಾರ್ಯಕ್ರಮಗಳಿಗಾಗಿ ಕಡಿಮೆ ಶುಲ್ಕಕ್ಕೆ ಲಭ್ಯವಿದೆ. ಇದು ಕಲಾವಿದರಿಗೆ ತಾತ್ಕಾಲಿಕ ವಸ್ತುಪ್ರದರ್ಶನಗಳಿಗೆ ಪ್ರದರ್ಶನ ಸಭಾಂಗಣವಾಗಿಯೂ ಕಾರ್ಯನಿರ್ವಹಿಸುತ್ತದೆ.

ಸಂಗ್ರಹ 

ಭಾರತದ ಪಾಲಿನ ಗಮನಾರ್ಹ ಭಾಗವೆಂದರೆ ಗಾಂಧಾರ ಶಿಲ್ಪಗಳು. ಏಪ್ರಿಲ್ 1949 ರಲ್ಲಿ ಪಾಕಿಸ್ತಾನದಿಂದ ಪಡೆದ ಸಂಗ್ರಹಗಳನ್ನು ಮೊದಲು ಅಮೃತಸರ, ನಂತರ ಶಿಮ್ಲಾ, ಪಟಿಯಾಲದಲ್ಲಿ ಇರಿಸಲಾಗಿತ್ತು ಮತ್ತು ಅಂತಿಮವಾಗಿ 1968 ರಲ್ಲಿ ಮ್ಯೂಸಿಯಂ ಉದ್ಘಾಟನೆಯ ನಂತರ ಚಂಡೀಗಢ್‍ಕ್ಕೆ ಸ್ಥಳಾಂತರಿಸಲಾಯಿತು. ಕಾಲಾನಂತರದಲ್ಲಿ, ಡಾ. ಎಂ.ಎಸ್. ರಂಧಾವಾ ಅವರು ಪಹಾರಿ ಚಿಕಣಿ ಚಿತ್ರಗಳನ್ನು, ಆಧುನಿಕ ಮತ್ತು ಭಾರತೀಯ ಸಮಕಾಲೀನ ಕಲಾಕೃತಿಗಳನ್ನು ಸೇರಿಸಿದರು. ಸಂಗ್ರಹವನ್ನು ಈ ಕೆಳಗಿನ ವರ್ಗಗಳಾಗಿ ವಿಂಗಡಿಸಬಹುದು:

ಗಾಂಧಾರದ ಶಿಲ್ಪಗಳು 

ಮ್ಯೂಸಿಯಂನಲ್ಲಿ ಬುದ್ಧನ ವಿವಿಧ ಶಿಲ್ಪಗಳಿವೆ. ಕೆಲವು ಶಿಲ್ಪಗಳಲ್ಲಿ ಬುದ್ಧನು ಉದ್ದವಾದ, ತೆರೆದ ಕೂದಲನ್ನು ಹೊಂದಿದ್ದರೆ, ಕೆಲವೆಡೆ ಅವನು ಸುರುಳಿಯಾಕಾರದ ಗುಂಗುರು ಕೂದಲಿನ ಮೀಸೆ ಹೊಂದಿದ್ದಾನೆ. ಹಿಂದಿನ ದಿನಗಳಲ್ಲಿ ಬುದ್ಧನ ಅನುಯಾಯಿಗಳು ಬುದ್ಧನ ಸಾಂಕೇತಿಕ ಪ್ರಾತಿನಿಧ್ಯಗಳನ್ನು ಪೂಜಿಸುತ್ತಿದ್ದರು. ಈ ಪ್ರಾತಿನಿಧ್ಯಗಳು ಬುದ್ಧ ಅಥವಾ ಚಕ್ರದ ಪ್ರತಿನಿಧಿ ಹೆಜ್ಜೆಗುರುತನ್ನು ಒಳಗೊಂಡಿವೆ. ನಂತರ, ಅನುಯಾಯಿಗಳು ಬುದ್ಧನನ್ನು ಮಾನವ ರೂಪದಲ್ಲಿ ಚಿತ್ರಿಸಲು ಬಯಸಿದಾಗ, ಅವರು ಅವನನ್ನು ಸುಂದರವಾದ ಗ್ರೀಕ್ ದೇವರಂತಹ ರೂಪದಲ್ಲಿ ಚಿತ್ರಿಸಿದರು. ಆ ಯುಗದಲ್ಲಿ ಇಂಡೋ-ಗ್ರೀಕ್ ಪ್ರಭಾವ ಇದಕ್ಕೆ ಕಾರಣವೆಂದು ಹೇಳಬಹುದು.

ಆಧುನಿಕ ಮತ್ತು ಭಾರತೀಯ ಸಮಕಾಲೀನ ಕಲೆ

ವಸ್ತುಸಂಗ್ರಹಾಲಯದ ಇತರ ಭಾಗಗಳು 

 ಪ್ರಾಕೃತಿಕ ಇತಿಹಾಸದ ವಸ್ತುಸಂಗ್ರಹಾಲಯ, ಸೆಕ್ಟರ್ 10, ಚಂಡೀಗಢ್
 ಚಂಡೀಗಢ್ ವಾಸ್ತುಕಲಾ ಸಂಗ್ರಹಾಲಯ, ಸೆಕ್ಟರ್ 10, ಚಂಡೀಗಢ್
 ರಾಷ್ಟ್ರೀಯ ರೇಖಾಚಿತ್ರಗಳ ಗ್ಯಾಲರಿ, ಸೆಕ್ಟರ್ 17, ಚಂಡೀಗಢ್
 ಅಂತರರಾಷ್ಟ್ರೀಯ ಗೊಂಬೆ ಸಂಗ್ರಹಾಲಯ, ಸೆಕ್ಟರ್ 23, ಚಂಡೀಗಢ್

ಉಲ್ಲೇಖಗಳು

ಹೊರಗಿನ ಕೊಂಡಿಗಳು 

 chdmuseum.nic.in
ಚಂಡೀಗಢ್‌
ವಸ್ತು ಸಂಗ್ರಹಾಲಯಗಳು
ಜುನ್ನರ್

ಜುನ್ನರ್ - ಮಹಾರಾಷ್ಟ್ರ ರಾಜ್ಯದ ಪುಣೆಯ ಹತ್ತಿರ ಇರುವ ಇತಿಹಾಸಪ್ರಸಿದ್ಧ ಸ್ಥಳ. 

ಇದು ಹಿಂದೆ ದುರ್ಗಮವಾದ ಅರಣ್ಯಪ್ರದೇಶವಾಗಿತ್ತು. ಇದನ್ನು ಸುತ್ತುವರಿದ ಬೆಟ್ಟಗಳಲ್ಲಿ ಕ್ರಿ.ಪೂ. ಎರಡನೆಯ ಶತಮಾನದಷ್ಟು ಪ್ರಾಚೀನವಾದ ಬೌದ್ಧ ಗುಹೆಗಳಿವೆ. ನಾಸಿಕ, ಕಾರ್ಲೆ, ಭಾಜಾ, ಬೇದ್‍ಸಾ, ಕನ್ಹೇರಿ, ಕುದಾ ಮುಂತಾದ ಪಶ್ಚಿಮ ಭಾರತದ ಪ್ರಸಿದ್ಧ ಗುಹಾಂತರ ದೇವಾಲಯಗಳ ವಿಹಾರಗಳ ಸಮೂಹದಲ್ಲಿ ಜುನ್ನರ್ ಸಹ ಒಂದು. ಇದರ ಸುತ್ತ ಸುಮಾರು ನೂರಮುವತ್ತಕ್ಕೂ ಹೆಚ್ಚಿನ ಗುಹೆಗಳಿವೆ. ಅವನ್ನು 1 ಶಿವನೇರ್ ಬೆಟ್ಟದ ಗುಹೆಗಳು: 2 ತುಳಜಾ ಲೇನಾ ಗುಹೆಗಳು: 3 ಗಣೇಶ ಲೇನಾ ಗುಹೆಗಳು: 4 ಮನ್‍ಮೋಡಿ ಬೆಟ್ಟದ ಗುಹೆಗಳು: 5 ಬೆಟ್ಟದುಬ್ಬಿನ ಗುಹೆಗಳು-ಎಂದು ವಿಂಗಡಿಸಲಾಗಿದೆ. ಪ್ರಾಚೀನ ಭಾರತೀಯರೇ ಅಲ್ಲದೆ ಯವನರು ಸಹ ಈ ಗುಹೆಗಳನ್ನು ನಿರ್ಮಿಸಿದರೆಂದು ಇಲ್ಲಿರುವ ಅರೆಭಗ್ನ ಶಿಲಾಲೇಖಗಳು ಸಾರುತ್ತಿವೆ. ಇವುಗಳಲ್ಲಿ ಲಬ್ಧವಿರುವ ಮೂವತ್ತನಾಲ್ಕು ಲೇಖನಗಳನ್ನು ಜಾರ್ಜ್ ಬೂಲರ್‍ರವರು ತಮ್ಮ ಪಶ್ಚಿಮ ಭಾರತದ ಪುರಾತತ್ವ ಸರ್ವೇಕ್ಷಣ (ಭಾಗ 3) ಎಂಬ ಗ್ರಂಥದಲ್ಲಿ ಸಂಪಾದಿಸಿದ್ದಾರೆ. ಗುಹಾಂತರ್ದೇವಾಲಯಗಳು ಎಂಬ ಗ್ರಂಥ ಇಲ್ಲಿಯ ಜುನ್ನರ್ ಗುಹೆಗಳ ವಿವರವಾದ ವರ್ಣನೆಯನ್ನೀಯುತ್ತದೆ.
ಇಲ್ಲಿರುವ ಗುಹೆಗಳೆಲ್ಲ ಬೌದ್ಧಮತಕ್ಕೆ ಸಂಬಂಧಿಸಿದುವು. ಇವುಗಳಲ್ಲಿ ಚೈತ್ಯಗಳು, ವಿಹಾರಗಳು ಮತ್ತು ಭಿಕ್ಷುಗೃಹಗಳು ಸೇರಿವೆ. ಅತಿಚಿಕ್ಕ ಭಿಕ್ಷುಗೃಹ ಸು. 7 ಅಡಿ ಚಚ್ಚೌಕವಾಗಿದೆ. ದೊಡ್ಡವಿಹಾರ ಸು. 20 ಅಡಿ ಚಚ್ಚೌಕವಾಗಿದೆ. ಕಲೆ ಮತ್ತು ವಾಸ್ತುಶಿಲ್ಪದ ದೃಷ್ಟಿಯಿಂದ ಒಂದೆರಡು ಗುಹೆಗಳು ಮಾತ್ರ ಶ್ಲಾಘನೀಯವಾಗಿವೆ. ಕೆಲವಂತೂ ಭಗ್ನವಾದ ಬಂಡೆಗಳಿಂದ ಮುಚ್ಚಿಹೋಗಿವೆ. ಕೆಲವಕ್ಕೆ ಪ್ರವೇಶವೇ ದುಸ್ಸಾಧ್ಯವಾಗಿದೆ.

ಮಹಾರಾಷ್ಟ್ರ
ಮಹಾರಾಷ್ಟ್ರದ ಪಟ್ಟಣಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜುಲೈ ಕ್ರಾಂತಿ

ಜುಲೈ ಕ್ರಾಂತಿ -	1830ರ ಜುಲೈ 28ರಿಂದ ಮೂರು ದಿವಸಗಳ ಕಾಲ ಹತ್ತನೆಯ ಚಾರ್ಲ್ಸ್ ನ ನಿರಂಕುಶ ಪ್ರಭುತ್ವದ ವಿರುದ್ಧ  ಫ್ರಾನ್ಸಿನ ಪ್ಯಾರಿಸಿನಲ್ಲಿ ನಡೆದ ಕ್ರಾಂತಿ.

ಹತ್ತನೆಯ ಚಾರ್ಲ್ಸ್  ಸಂಸದೀಯ ಸಂಸ್ಥೆಗಳಿಗೆ ಅನುಗುಣವಾಗಿ ರಾಜ್ಯವಾಳುವುದಾಗಿ ಹೇಳಿ ತನ್ನ ಆಳ್ವಿಕೆಯನ್ನು ಪ್ರಾರಂಭಿಸಿದ (1824). ಆದರೆ ಅವನು ಅತ್ಯಲ್ಪ ಕಾಲದಲ್ಲೇ ಜನರ ಪ್ರೀತಿವಿಶ್ವಾಸಗಳನ್ನು ಕಳೆದುಕೊಂಡ. 1830ರ ಜುಲೈ 26ರಂದು ಅವನು ಸುಗ್ರೀವಾಜ್ಞೆಗಳನ್ನು ಹೊರಡಿಸಿದ. ಪತ್ರಿಕಾಸ್ವಾತಂತ್ರ್ಯದ ನಿರ್ಬಂಧ, ಸಂಸತ್ತಿನ ವಿಸರ್ಜನೆ, ಶಾಸಕರ ಅಧಿಕಾರಾವಧಿಯನ್ನು ಏಳು ವರ್ಷದಿಂದ ಐದು ವರ್ಷಕ್ಕೆ ಮೊಟಕುಗೊಳಿಸಿದ್ದು, ಮುಕ್ಕಾಲುವಾಸಿ ಮತದಾರರನ್ನು ಮತದಾನದ ಹಕ್ಕಿನಿಂದ ದೂರ ಮಾಡಿದ್ದು ಮತ್ತು ಸೆಪ್ಟೆಂಬರಿನಲ್ಲಿ ಹೊಸ ಚುನಾವಣೆ ಮಾಡಲು ಆಜ್ಞೆ ನೀಡಿದ್ದು-ಇವು ಈ ಸುಗ್ರೀವಾಜ್ಞೆಗಳ ವಿಷಯ. ಈ ಆಜ್ಞೆಗಳಿಂದ ಪ್ರಜೆಗಳು ರೊಚ್ಚಿಗೆದ್ದು ನಿರಂಕುಶಪ್ರಭುತ್ವವನ್ನು ಕೊನೆಗಾಣಿಸಲು ಚಳವಳಿ ಹೂಡಿದರು.

1830 ಜುಲೈ 27-28ರ ರಾತ್ರಿ ಚಳವಳಿಗೆ ಸನ್ನದ್ಧರಾದ ಪ್ಯಾರಿಸಿನ ಪ್ರಜೆಗಳು ಚಳವಳಿ ಆರಂಭಿಸಿದರು. ಅವರು ಪ್ರಜಾಪ್ರಭುತ್ವ ಸಂವಿಧಾನ ಬೇಕೆಂದು ರಸ್ತೆಯಲ್ಲಿ ಸೇರಿ ಘೋಷಣೆಗಳನ್ನು ಕೂಗಲಾರಂಭಿಸಿದರು. ಈ ಚಳವಳಿಯಲ್ಲಿ ಮಧ್ಯಮ ವರ್ಗದ ಜನ ಮತ್ತು ಕಾರ್ಮಿಕರು ಹೆಚ್ಚಾಗಿ ಭಾಗವಹಿಸಿದ್ದರು. ಬಹು ಬೇಗ ಪ್ರದರ್ಶನಗಳು ಹಿಂಸೆಯ ಸ್ವರೂಪವನ್ನು ತಳೆದುವು. ಕ್ರಾಂತಿಕಾರರು ಹಿಂದಿನ ಬಿಳಿಯ ಧ್ವಜಕ್ಕೆ ಬದಲಾಗಿ ತ್ರಿವರ್ಣ ಧ್ವಜವನ್ನು ಹಿಡಿದು ಅದೇ ರಾಷ್ಟ್ರದ ನಿಜವಾದ ಲಾಂಛನವೆಂದು ಘೋಷಿಸಿದರು. ಚಳವಳಿಯಲ್ಲಿ ಸುಮಾರು ಹತ್ತು ಸಾವಿರ ಜನ ಭಾಗವಹಿಸಿದ್ದರು. ಸುಮಾರು ಹದಿನಾಲ್ಕು ಸಾವಿರ ಸೈನಿಕರನ್ನು ಪ್ಯಾರಿಸಿನಲ್ಲಿ ಇಡಲಾಗಿತ್ತಾದರೂ ಪ್ಯಾರಿಸಿನ ರಸ್ತೆಗಳು ಇಕ್ಕಟ್ಟಾಗಿ ಅಂಕುಡೊಂಕಾಗಿದ್ದುದರಿಂದ ದಂಗೆಯನ್ನು ಅಡಗಿಸುವುದು ಕಷ್ಟವಾಯಿತು. ಕೊನೆಗೆ ರಾಜ ವಿರೋಧಿಗಳೊಡನೆ ರಾಜಿ ಮಾಡಿಕೊಳ್ಳಲು ಪಟ್ಟ ಪ್ರಯತ್ನ ವಿಫಲವಾಯಿತು. ಜುಲೈ 31ರಂದು ಚಾರ್ಲ್ಸ್  ತನ್ನ 9 ವರ್ಷದ ಮೊಮ್ಮಗನಿಗೆ ಸಿಂಹಾಸನ ಬಿಟ್ಟುಕೊಟ್ಟು ಇಂಗ್ಲೆಂಡಿಗೆ ಸಂಸಾರ ಸಮೇತ ಓಡಿಹೋದ.

ನಿರಂಕುಶ ಪ್ರಭುತ್ವದ ವಿರುದ್ಧ ದಂಗೆ ಎದ್ದಿದ್ದ ಜನ ಪ್ರಜಾಪ್ರಭುತ್ವ ಬೇಕೆಂದು ಇಚ್ಛಿಸಿದರು. ಆದರೆ ಕೆಲವು ಪತ್ರಿಕೋದ್ಯಮಿಗಳು ಮತ್ತು ಪ್ಯಾರಿಸಿನ ಬಹು ಸಂಖ್ಯೆಯ ಪ್ರಜೆಗಳು ಸೇರಿ ಲೂಯಿ ಫಿಲಿಪನನ್ನು ಸಿಂಹಾಸನಕ್ಕೆ ಏರಿಸಿದರು. ಈತ ಸಂವಿಧಾನಬದ್ಧವಾಗಿ ರಾಜ್ಯವಾಳಲು ಪ್ರಾರಂಭಿಸಿ, ಕ್ರಾಂತಿಯ ಉದ್ದೇಶವನ್ನು ಅಲಕ್ಷಿಸದೆ, ಜನತೆಯ ವಿಶ್ವಾಸ ಗಳಿಸಲು ಪ್ರಯತ್ನಿಸಿದ.

ಜಾಗತಿಕ ಪರಿಣಾಮ 
ಜುಲೈ ಕ್ರಾಂತಿ ಫ್ರಾನ್ಸಿನ ಇತಿಹಾಸದಲ್ಲಿ ಅತ್ಯಂತ ಮಹತ್ತ್ವ ಉಳ್ಳದ್ದು. ಇದು ಮಧ್ಯಮ ವರ್ಗದ ಜನರ ಕ್ರಾಂತಿ. ಕ್ರಾಂತಿಯ ಪರಿಣಾಮ ಯೂರೋಪಿನಾದ್ಯಂತ ಹರಡಿತು. ಯೂರೋಪಿನ ರಾಜರಿಗೆ ಇದು ಆತಂಕಕಾರಿಯಾಯಿತು. ಒಟ್ಟಿನಲ್ಲಿ ಇದರಿಂದ ನಿರಂಕುಶ ಪ್ರಭುತ್ವಕ್ಕೆ ಭಾರಿ ಪೆಟ್ಟಾಯಿತು. ರಾಜ ಪ್ರಜೆಗಳ ಆಶಯದಂತೆ (ಪ್ರಜಾಪ್ರತಿನಿಧಿಯಂತೆ) ಆಳಬೇಕೇ ವಿನಾ ತನ್ನ ಸ್ಥಾನ ದೈವದತ್ತವಾಗಿ ಬಂದ ಹಕ್ಕು ಎಂದು ತಿಳಿಯಬಾರದು ಎಂಬುದನ್ನು ಜನರು ಕ್ರಾಂತಿಯ ಮೂಲಕ ರಾಜರಿಗೆ ಮನವರಿಕೆ ಮಾಡಿಕೊಟ್ಟರು.

ಇತಿಹಾಸ
ಫ್ರಾನ್ಸ್‌ನ ಇತಿಹಾಸ
ಜೂನಿಯಸ್

ಜೂನಿಯಸ್ - ಲಂಡನ್ನಿನ ಪಬ್ಲಿಕ್ ಅಡ್ವರ್ಟೈಸರ್ ಪತ್ರಿಕೆಗೆ ರಾಜಕೀಯ ಪತ್ರಗಳನ್ನು ಬರೆದು ಪ್ರಸಿದ್ಧಿಗೆ ಬಂದ ವ್ಯಕ್ತಿಯ ಗುಪ್ತನಾಮ.

ಪತ್ರಗಳು 
ಹೆಚ್ಚಿನ ಪತ್ರಗಳು ಅಚ್ಚಾದದ್ದು ಜನವರಿ 1769ರಿಂದ ಜನವರಿ 1772ರವರೆಗಿನ ಅವಧಿಯಲ್ಲಿ. ಅಂದಿನ ಹಿರಿಯ ಅಧಿಕಾರಿಗಳನ್ನೂ ದೊರೆಯ ಅನುಯಾಯಿಗಳನ್ನೂ ಕೊನೆಗೆ 3ನೆಯ ಜಾರ್ಜ್ ದೊರೆಯನ್ನೂ ಈತ ಕಟುವಾಗಿ ಟೀಕಿಸುತ್ತಿದ್ದ. ಈತನ ಪತ್ರಗಳು ಅಂದು ತುಂಬ ಜನಪ್ರಿಯವಾದುವು. ಇವನನ್ನು ಪತ್ತೆ ಹಚ್ಚುವ ಕಾರ್ಯ ಸಫಲವಾಗದೆ ರಹಸ್ಯ ಇನ್ನೂ ಗೂಢವಾಯಿತು. ಪತ್ರಗಳಿಗೆ ಮತ್ತಷ್ಟು ಪ್ರಶಸ್ತಿ ಬಂತು. ಈ ಪತ್ರಗಳ ಕರ್ತೃತ್ವ ಅನೇಕರ ತಲೆಗೆ ಅಂಟಿದರೂ ಅವರಲ್ಲಿ ಪ್ರಮುಖವಾಗಿ ಉಳಿದು ಬಂದವರು ಸರ್ ಫಿಲಿಪ್ ಫ್ರ್ಯಾನ್ಸಿಸ್, ಲಾರ್ಡ್ ಷೆಲ್‍ಬರ್ನ್ ಮತ್ತು ಷೆಲ್‍ಬನ್ರ್ನನ ಆಪ್ತಕಾರ್ಯದರ್ಶಿ ಲಾಫ್‍ಲಿನ್ ಮ್ಯಾಕ್‍ಲೀನ್. ಇವರಲ್ಲಿ ಫಿಲಿಪ್ ಫ್ರ್ಯಾನ್ಸಿಸನ ಕೈಬರೆಹ ಜೂನಿಯಸನ ಕೈಬರೆಹಕ್ಕೆ ತುಂಬ ಸಮೀಪವಾಗಿದ್ದರಿಂದ ಪತ್ರಗಳ ಲೇಖಕ ಈತನೇ ಎಂದು ಅನೇಕರು ನಂಬುವಂತಾಯಿತು. ನಿಜವಾದ ಲೇಖಕ ಕೊನೆಗೂ ಪತ್ತೆಯಾಗಲಿಲ್ಲ.
1772ರಲ್ಲಿ ಜೂನಿಯಸ್ ತನ್ನ ಪತ್ರಗಳ ಸಂಗ್ರಹವೊಂದನ್ನು ಹೊರತಂದು ಅದನ್ನು ಆತ ಬ್ರಿಟಿಷ್ ಜನತೆಗೆ ಅರ್ಪಿಸಿದ್ದ. ಈ ಪತ್ರಗಳು ವಿಷಯ ವೈವಿಧ್ಯ. ರಾಜಕೀಯ ಪ್ರಾಮುಖ್ಯ. ಶೈಲಿ ಮತ್ತು ಕರ್ತೃತ್ವದ ಗೂಢ ರಹಸ್ಯಗಳಿಂದಾಗಿ ಆ ಜನತೆಯ ಮನಸ್ಸಿನಲ್ಲಿ ಉಳಿದುಬಂದಿವೆ.

ಸಾಹಿತ್ಯ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜೂನೋ

ಜೂನೋ - ಅಲಾಸ್ಕದ ರಾಜಧಾನಿ, ರೇವುಪಟ್ಟಣ. ಗ್ಯಾಸ್ಟಿನೋ ಕಾಲುವೆಯ ಬದಿಯಲ್ಲಿ ಉ.ಅ. 58° 18' ಮತು ಪ.ರೇ. 134° 24' ಮೇಲೆ ಇದೆ. ಜನಸಂಖ್ಯೆ 13,223 (1970 ಅಂ.).

ಈ ನಗರದ ಹಿನ್ನೆಲೆಯಲ್ಲಿ 3,756 ಎತ್ತರದ ಕಡಿದಾದ ಜೂನೋ ಶಿಖರವಿದೆ. 1880ರಲ್ಲಿ ಚಿನ್ನದ ಪತ್ತೆಯಾದಾಗ ಇಲ್ಲಿಗೆ ಜನಪ್ರವಾಹ ನುಗ್ಗಿತು. ಚಿನ್ನ ಇರುವ ಕಲ್ಲನ್ನು ಅರೆಯಲು 1882ರಲ್ಲಿ ಒಂದು ಗಿರಣಿ ಸ್ಥಾಪಿತವಾಯಿತು. ಟ್ರೆಡ್‍ವೆಲ್ ಗಣಿಯಲ್ಲಿ 1917ರಲ್ಲಿ ಪ್ರವಾಹ ತುಂಬಿ ಅದರ ಕಾರ್ಯಾಚರಣೆ ನಿಂತುಹೋಯಿತು. ಅಲಾಸ್ಕ-ಜೂನೋ ಗಣಿ 1944ರವರೆಗೂ ನಡೆಯುತ್ತಿತ್ತು. 
ಜೂನೋ ಪ್ರದೇಶದಲ್ಲಿ ನಿಕಲ್ ಅದುರುಗಳೂ ಆಸ್ಬೆಸ್ಟಾಸ್ ನಿಕ್ಷೇಪಗಳೂ ಇವೆ.
ಗಣಿಕೆಲಸ, ಕಟ್ಟಿಗೆಗಳನ್ನು ಕಡಿಯುವುದು. ಪ್ರಾಣಿಗಳ ಚರ್ಮದ ಕೆಲಸ, ಕಾಗದ ತಯಾರಿಕೆ, ಮೀನುಗಾರಿಕೆ ಇತ್ಯಾದಿ ಕೈಗಾರಿಕೆಗಳಿವೆ. ವಿಮಾನ ನಿಲ್ದಾಣವೂ ಇದೆ. ಅಲಾಸ್ಕ ಪ್ರಾಂತೀಯ ಐತಿಹಾಸಿಕ ಗ್ರಂಥಾಲಯವೂ ವಸ್ತುಸಂಗ್ರಹಾಲಯವೂ ಈ ಪಟ್ಟಣದಲ್ಲಿವೆ. ಎಸ್ಕಿಮೋ ಮತ್ತು ಇಂಡಿಯನ್ ಜನರ ಜೀವನ ಮತ್ತು ಕಲೆಗಳ ಸುಂದರ ಮಾದರಿಗಳು ಈ ವಸ್ತುಸಂಗ್ರಹಾಲಯದಲ್ಲುಂಟು. ಫೇರ್ ಬ್ಯಾಂಕ್ಸ್ ಬಳಿಯಲ್ಲಿರುವ ಅಲಾಸ್ಕ ವಿಶ್ವವಿದ್ಯಾಲಯವೂ ಅದಕ್ಕೆ ಸಂಲಗ್ನವಾಗಿರುವ ಸಾರ್ವಜನಿಕ ಕಾಲೇಜುಗಳೂ ಇವೆ.

ಹವಾಗುಣ 
ಇಲ್ಲಿಯದು ಸಮಶೀತೋಷ್ಣ ವಾಯುಗಣ. ಮಳೆ ಹಚ್ಚಾಗಿ ಬೀಳುತ್ತದೆ. ವಾರ್ಷಿಕ ಮಳೆ 90"; ಆದರೆ ವಿಮಾನನಿಲ್ದಾಣದಲ್ಲಿ 30" ಗೂ ಕಡಿಮೆ. ಜನವರಿಯ ಸರಾಸರಿ ಉಷ್ಣತೆ 29.5° ಈ (-1° ಅ), ಜುಲೈದು 56° ಈ. (13° ಅ). ಚಳಿಗಾಲದಲ್ಲಿ 1" ಕ್ಕಿಂತ ಹೆಚ್ಚು ದಪ್ಪ ಬರ್ಫ ಕಟ್ಟುವಂತೆ ಹಿಮಪಾತವಾಗುವುದಿಲ್ಲ. ಬಂದರು ಬರ್ಫಗಟ್ಟುವುದಿಲ್ಲ.

ಭೂಗೋಳ
ನಗರಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜೂಲಿಯನ್

ಜೂಲಿಯನ್ ೩೩೧-೩೬೩, ರೋಮನ್ ಚಕ್ರವರ್ತಿ. 

ಹುಟ್ಟಿದ್ದು ಕಾನ್‍ಸ್ಟ್ಯಾಂಟಿನೋಪಲಿನಲ್ಲಿ. ಕಾನ್‍ಸ್ಟೆಂಟೈನ್ ಮಹಾಶಯನ ಭ್ರಾತ್ರೀಯ. ಈತ ಸಿಂಹಾಸನಕ್ಕೆ ಉತ್ತರಾಧಿಕಾರಿಯಾಗಬಹುದಾಗಿದ್ದರಿಂದ, ಕಾನ್‍ಸ್ಟೆಂಟೈನ್‍ನ ಮಕ್ಕಳ ಅಸೂಯೆಗೆ ಇವನು ಗುರಿಯಾಗಿ ಇವನ ಪ್ರಾಣಕ್ಕೆ ಅಪಾಯ ಸಂಭವಿಸಿತ್ತು. ಈತನ ಸೋದರ ಗ್ಯಾಲಸ್‍ನೊಬ್ಬನನ್ನುಳಿದು ಕುಟುಂಬದ ಎಲ್ಲರೂ ಕೊಲೆಯಾಗಿದ್ದರು. ಈತನ ದಾಯಾದಿ ಎರಡನೆಯ ಕಾನ್‍ಸ್ಟ್ಯಾಂಟಿಯಸ್ ಗ್ಯಾಲಸನನ್ನು ಸೀಸóರನಾಗಿ ನೇಮಿಸಿದ್ದ, ಆದರೆ ಅವನ ಮೇಲೆ ಸಂಶಯ ತಾಳಿ ಮರಣದಂಡನೆ ವಿಧಿಸಿದ (೩೫೯).
ಫ್ಲೇವಿಯನ್ ಕುಟುಂಬದಲ್ಲಿ ಉಳಿದಿದ್ದ ಗಂಡಸರು ಇಬ್ಬರೇ-ಎರಡನೆಯ ಕಾನ್‍ಸ್ಟ್ಯಾಂಟಿಯಸ್ ಮತ್ತು ಜೂಲಿಯನ್. ಜರ್ಮನ್ ಅಲೆಮ್ಯಾನಿ ಪಂಗಡಗಳು ಗಾಲನ್ನು ಆಕ್ರಮಿಸಿದಾಗ ಕಾನ್‍ಸ್ಟ್ಯಾಂಟಿಯಸ್ ಜೂಲಿಯನನನ್ನು ಸೀಸರ್ ಪದವಿಗೆ ಏರಿಸಿ ಆಕ್ರಮಣಕಾರರನ್ನು ಹತ್ತಿಕ್ಕಲು ಕಳುಹಿಸಬೇಕಾಯಿತು. ಜೂಲಿಯನ್ ದಕ್ಷ ದಳಪತಿಯಾಗಿದ್ದ. ಈತ ಅಲೆಮ್ಯಾನಿಗಳನ್ನು ಸ್ಟ್ರ್ಯಾಸ್‍ಬರ್ಗಿನಲ್ಲಿ ಸೋಲಿಸಿದ (೨೫೭). ಇದರಿಂದ ಈತ ಸೈನ್ಯದ ಪ್ರೀತಿ ಗಳಿಸಿದ. ನಾಲ್ಕು ವರ್ಷಗಳ ನಂತರ ಸೈನಿಕರು ಈತನನ್ನು ಚಕ್ರವರ್ತಿ ಎಂದು ಘೋಷಿಸಿದರು. ಇದರಿಂದ ಜೂಲಿಯನ್ ಕಾನ್‍ಸ್ಟ್ಯಾಂಟಿಯಸನ ವಿರುದ್ಧ ಯುದ್ಧವನ್ನಾರಂಭಿಸಬೇಕಿತ್ತು. ಆದರೆ ಅಷ್ಟರಲ್ಲಿ ಕಾನ್‍ಸ್ಟ್ಯಾಂಟಿಯಸ್ ತೀರಿಕೊಂಡ. ಬಳಿಕ ಜೂಲಿಯನ್ ಸಾಮ್ರಾಟನಾಗಿ ಪರ್ಷಿಯನ್ನರ ವಿರುದ್ಧ ಯುದ್ಧಕ್ಕೆ ಸಿದ್ಧತೆ ಮಾಡಿಕೊಂಡ (೩೬೧-೩೬೩). ೩೬೨ರಲ್ಲಿ ಪರ್ಷಿಯನ್ನರ ಮೇಲೆ ಆಕ್ರಮಣ ಮಾಡಿದ. ಆದರೆ ಟಿಸಿಫಾನ್ ನಗರವನ್ನು ವಶಪಡಿಕೊಳ್ಳಲು ಸಾಧ್ಯವಾಗಲಿಲ್ಲ. ಆನಂತರ ೩೬೩ರಲ್ಲಿ ಪರ್ಷಿಯನ್ ಸೈನಿಕರದೇ ಮೇಲುಗೈಯಾಯಿತು ಮತ್ತು ಅವರು ಜೂಲಿಯನನ ಸೈನ್ಯವನ್ನು ಸುತ್ತುಗಟ್ಟಿದರು. ಆನಂತರ ನಡೆದ ಉಗ್ರಕದನದಲ್ಲಿ ಜೂಲಿಯನ್ ಗಾಯಗೊಂಡು ಮಡಿದ. ಈತ ಪೇಗನ್ ಪಂಥವನ್ನು ಕ್ರೈಸ್ತಮತದಂತೆ ಸಂಘಟಿಸಲು ಪ್ರಯತ್ನಿಸಿದ. ಕ್ರೈಸ್ತರನ್ನು ವಿಚಾರಣೆಗೆ ಗುರಿಪಡಿಸದಿದ್ದರೂ ಉನ್ನತ ಹುದ್ದೆಯಿಂದ ಅವರನ್ನು ಕೆಳಗಿಳಿಸಿದ. ಕ್ರೈಸ್ತ ಶಿಕ್ಷಣದಲ್ಲಿ ಅಡ್ಡಿ ಆತಂಕಗಳನ್ನೊಡ್ಡಿದ. ಸುಶಿಕ್ಷಿತನಾಗಿದ್ದ ಜೂಲಿಯನ್ ಗ್ರಂಥಕರ್ತನೂ ಆಗಿದ್ದ.

ರೋಮನ್ ಸಾಮ್ರಾಜ್ಯ
ಇತಿಹಾಸ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಡಾಂಗೋಲ

ಡಾಂಗೋಲ -ಸೂಡಾನ್ ಗಣರಾಜ್ಯದ ಉತ್ತರ ಪ್ರಾಂತ್ಯದಲ್ಲಿರುವ ಒಂದು ಉಪಜಿಲ್ಲೆ; ಅದೇ ಹೆಸರಿನ ಒಂದು ಪಟ್ಟಣ. ನೈಲ್ ನದಿಯ ಎರಡೂ ಬದಿಗಳಲ್ಲಿ ಹಬ್ಬಿರುವ ಈ ಉಪಜಿಲ್ಲೆ ಮರಾವೇ-ಡಾಂಗೋಲ ಜಿಲ್ಲೆಯ ಉತ್ತರ ಭಾಗ. ಇದರ ಹೆಚ್ಚು ಭಾಗ ಮರುಭೂಮಿಯಾಗಿದೆ. ಇದರ ವಿಸ್ತೀರ್ಣ 27,520 ಚ. ಮೈ.

ಡಾಂಗೋಲ ಉಪಜಿಲ್ಲೆ

ಇತಿಹಾಸ 
ಡಾಂಗೋಲ ಒಂದು ಕಾಲಕ್ಕೆ ಈತಿಯೋಪಿಯದ ಭಾಗವಾಗಿತ್ತು ಸು. 6ನೆಯ ಶತಮಾನದಲ್ಲಿ ಆದಿವಾಸಿಗಳಾದ ನೊಬಾಟ ಜನ ಕ್ರೈಸ್ತಮತಾವಲಂಬಿಗಳಾಗಿ ಪರಿವರ್ತನೆಯಾದ ಅನಂತರ, ಅವರ ನಾಯಕನಾದ ಸಿಲ್ಕೊ ಎಂಬವನು ಡಾಂಗೋ ಅಥವಾ ಮಕುರ ಎಂಬ ರಾಜ್ಯವನ್ನು ಸ್ಥಾಪಿಸಿದ. ಇದು ಅನೇಕ ಆಕ್ರಮಣಕಾರರ ಹಾವಳಿಗೆ ತುತ್ತಾದರೂ, ತನ್ನ ಸ್ವಾತಂತ್ರ್ಯವನ್ನು ಉಳಿಸಿಕೊಂಡು. 12ನೆಯ ಶತಮಾನದಲ್ಲಿ ಪರಮಾವಧಿ ಉಚ್ಛ್ರಾಯ ಸ್ಥಿತಿ ಮುಟ್ಟಿತ್ತು. ಆಗಿನ ರಾಜಧಾನಿಯಾದ ಹಳೆ ಡಾಂಗೋಲ ಪಟ್ಟಣ ಸಂಪದ್ಭರಿತವಾಗಿ ಬೆಳೆಯಿತು. ಅನೇಕ ಚರ್ಚುಗಳೂ ಸ್ಮಾರಕಗಳೂ ನಿರ್ಮಿಸಲ್ಪಟ್ಟುವು. ಸು. 1366ರಲ್ಲಿ ಇದು ಈಜಿಪ್ಟಿನವರ ವಶವಾಯಿತು. ತದನಂತರ ಮುಸ್ಲಿಂ ಮತ ಹೆಚ್ಚು ಪ್ರಚುರವಾಯಿತು. ಅನಂತರವೂ ಇದು ಪದೇ ಪದೇ ಆಕ್ರಮಣಕ್ಕೆ ಒಳಗಾಗುತ್ತಲೇ ಇತ್ತು. ಆದರೆ 1820ರಲ್ಲಿ ಈಜಿಪ್ಟಿನವರು ಇಲ್ಲಿಯ ಸ್ಥಳೀಯ ಮುಸ್ಲಿಮರ ಆಳ್ವಿಕೆಯನ್ನು ಕೊನೆಗೊಳಿಸಿ ಇದನ್ನು ಈಜಿಪ್ಟಿಗೆ ಸೇರಿಸಿಕೊಂಡರು. ಸೂಡಾನಿನ ಮೇಲೆ ಬ್ರಿಟಿಷರು ಆಕ್ರಮಣ ನಡೆಸಿ, ಡಾಂಗೋಲವೂ ಸೇರಿದ ಸೂಡಾನಿನ ಭಾಗವನ್ನು ವಶಪಡಿಸಿಕೊಂಡರು. 1885ರಲ್ಲಿ ಸೂಡಾನಿನಲ್ಲಿ ಮಹಮದ್ ಅಹಮದ್ ಎಂಬವನು ದಂಗೆ ಎದ್ದಾಗ ಬ್ರಿಟಿಷರು ಡಾಂಗೋಲವನ್ನು ತೆರವು ಮಾಡಿದ್ದು, ಅನಂತರ 1896ರಲ್ಲಿ ಮತ್ತೆ ಆಕ್ರಮಿಸಿಕೊಂಡರು. 1936ರ ವರೆಗೂ ಇದು ಆಂಗ್ಲೊ-ಈಜಿಪ್ಟಿಯನ್ ಸೂಡಾನಿನ ಒಂದು ಪ್ರಾಂತ್ಯವಾಗಿತ್ತು. ಅನಂತರ ಇದು ಉತ್ತರ ಪ್ರಾಂತ್ಯದ ಒಂದು ಜಿಲ್ಲೆಯಾಯಿತು. ಸೂಡಾನ್ ಗಣ್ಯರಾಜ್ಯದಲ್ಲಿ ಈಗ ಇದು ಒಂದು ಉಪಜಿಲ್ಲೆಯಾಗಿದೆ.

ಭೌಗೋಳಿಕ ಮಾಹಿತಿ 
ಡಾಂಗೋಲದ ಪೂರ್ವ ಭಾಗ ವಿನಾ ಉಳಿದೆಲ್ಲ ಭಾಗ ಮರುಭೂಮಿ. ಇಲ್ಲಿಯದು ಖಂಡೀಯ ಉಷ್ಣಮರುಭೂಮಿಯ ಶುಷ್ಕ ವಾಯುಗುಣ. ಇಲ್ಲಿ ಮಳೆ ಕಡಿಮೆ; ಉಷ್ಣತೆ ಅಧಿಕ. ಅಲ್ಲಲ್ಲಿ ಕೆಲವು ಕಡೆ ಹೆಚ್ಚು ಶುಷ್ಕತೆಯನ್ನು ಸಹಿಸುವ ಸಸ್ಯವರ್ಗವಿದೆ. ಅಲೆಮಾರಿ ಆದಿವಾಸಿಗಳು ತಮ್ಮ ಜಾನುವಾರುಗಳನ್ನು ಮೇಯಿಸಲು ಹುಲ್ಲು ಮತ್ತು ಸೌದೆಗಾಗಿ ಇಲ್ಲಿಯ ಮರಗಳನ್ನು ಕಡಿದಿರುವುದರಿಂದ ಇಲ್ಲಿಯ ನೈಸರ್ಗಿಕ ಸಸ್ಯವರ್ಗ ಬಹುವಾಗಿ ಕ್ಷೀಣಿಸಿದೆ. ನೈಲ್ ನದಿಗೆ ಸಮೀಪದಲ್ಲಿ ಸಸ್ಯಗಳು ದಟ್ಟವಾಗಿವೆ. ಖರ್ಜೂರದ ಮರಗಳು ಸಾಮಾನ್ಯ. ಡೂಮ್ ಪಾಮ್ ಮರಗಳೂ (ಒಂದು ಬಗೆಯ ತಾಳೆ) ವಿಶೇಷವಾಗಿ ಬೆಳೆಯುತ್ತವೆ.

ಕೃಷಿ ಮತ್ತು ಮಾರುಕಟ್ಟೆ 
ಡಾಂಗೋಲದ ನದೀಕಣಿವೆ ಮಾತ್ರ ಹೆಚ್ಚು ಫಲವತ್ತಾಗಿದೆ. ಅದು ಕೇವಲ ಕೆಲವೇ ಅಡಿಗಳಿಂದ ಹಿಡಿದು 2-3 ಮೈ. ವರೆಗೆ ಅಗಲವಾಗಿದೆ. ಮೆಕ್ಕಲು ಮಣ್ಣಿನ ಈ ಪ್ರದೇಶ ವಿಶೇಷವಾಗಿ ಕೃಷಿಗೆ ಒಳಪಟ್ಟಿದೆ. ಡಾಂಗೋಲದ ಮುಖ್ಯ ಬೆಳೆಗಳು ಗೋದಿ, ಕಡಲೆ, ಹುರುಳಿ, ತರಕಾರಿ. ಖರ್ಜೂರ ಮತ್ತು ನಿಂಬೆ ಜಾತಿಯ ಹಣ್ಣುಗಳು ಹಣಬೆಳೆಗಳು.

ಡಾಂಗೋಲದ ಪ್ರಮುಖ ಮಾರುಕಟ್ಟೆ ಕೇಂದ್ರಗಳು ಅರ್ಗೋ, ಡಾಂಗಲ ಮತ್ತು ಕೆರ್ಮ.

ಸಾರಿಗೆ ಸಂಪರ್ಕ 
ಮರಾವೇ ಉಪಜಿಲ್ಲೆಗೂ ಡಾಂಗೋಲದ ಕೆರ್ಮಕ್ಕೂ ನಡುವೆ ನೈಲ್ ನದಿಯಲ್ಲಿ ಹಡಗುಗಳು ಓಡಾಡುತ್ತವೆ. ಮೋಟಾರ್ ಸಾರಿಗೆಯೂ ಬೆಳೆದಿದೆ. ಡಾಂಗೋಲದಲ್ಲಿರುವ ಚಿಕ್ಕ ವಿಮಾನ ನಿಲ್ದಾಣ ಅಪರೂಪವಾಗಿ ಉಪಯೋಗಿಸಲ್ಪಡುತ್ತದೆ.

ಡಾಂಗೋಲದ ಜನಸಂಖ್ಯೆ 1,52,000. ಅಲ್ಲಿಯ ಆದಿವಾಸಿಗಳಾದ ಡನಗ್ಲಾಗಳೇ ಹೆಚ್ಚು ಸಂಖ್ಯೆಯಲ್ಲಿದ್ದಾರೆ. ಇವರಿಂದಲೇ ಈ ಉಪಜಿಲ್ಲೆಗೆ ಡಾಂಗೋಲ ಎಂಬ ಹೆಸರು ಬಂದಿದೆ. ಅಲ್ಲಿ ಕೆಲವು ಅರಬರೂ ಈಜಿಪ್ಟಿನವರೂ ಇದ್ದಾರೆ. ನ್ಯೂಬಿಯನ್ ವಂಶಸ್ಥರಿಂದ ಬಂದ ಅನೇಕ ಸಂಸ್ಕøತಿಲಕ್ಷಣಗಳು ಇವರಲ್ಲಿ ಇನ್ನೂ ಉಳಿದು ಬಂದಿವೆ.

ಡಾಂಗೋಲ ಪಟ್ಟಣ 
ಡಾಂಗೋಲ ಉಪಜಿಲ್ಲೆಯಲ್ಲಿ ಡಾಂಗೋಲ ಒಂದು ಪ್ರಮುಖ ಪಟ್ಟಣ; ಹಿಂದಿನ ನ್ಯೂಬಿಯದ ರಾಜಧಾನಿ. ಮಣ್ಣಿನ ಮನೆಗಳಿಂದ ಕೂಡಿದ ಮಾರುಕಟ್ಟೆ ಕೇಂದ್ರವಾದ ಈ ಸಣ್ಣ ಪಟ್ಟಣ ನೈಲ್ ನದಿಯ ಎಡದಡದ ಮೇಲೆ, ಖಾರ್ಟೂಮ್‍ಗೆ ಸು. 836 ಮೈ. ದೂರದಲ್ಲಿದೆ. ಹೊಸ ಡಾಂಗೋಲ ಪಟ್ಟಣವನ್ನು ಸು. 1812ರಲ್ಲಿ ಈಜಿಪ್ಟಿನಿಂದ ನ್ಯೂಬಿಯಕ್ಕೆ ಓಡಿಬಂದ ಮಾಮಲೂಕರು ನಿರ್ಮಿಸಿದರು. ಆಂಗ್ಲೋ-ಈಜಿಪ್ಟಿಯನ್ ಆಡಳಿತದ ಕಾಲದಲ್ಲಿ ಇದು ಪ್ರಾಂತ್ಯದ ಕೇಂದ್ರವಾಗಿತ್ತು. ಅನಂತರ ಜಿಲ್ಲಾ ಕೇಂದ್ರವಾಯಿತು. ಅನಂತರ ಈ ಸ್ಥಾನವನ್ನೂ ಕಳೆದುಕೊಂಡು, ಸ್ಥಳೀಯ ಮಾರುಕಟ್ಟೆ ಕೇಂದ್ರವಾಗಿ ಉಳಿಯಿತು. ಕ್ರೈಸ್ತರ ಅಧಿಪತ್ಯದ ಕಾಲದಲ್ಲಿ ಡಾಂಗೋಲ ಒಂದು ದೊಡ್ಡ ಪಟ್ಟಣವಾಗಿತ್ತು. ಈಗ ಅದು ಸಂಪೂರ್ಣ ನಾಶವಾಗಿದೆ. 14ನೆಯ ಶತಮಾನದಲ್ಲಿ ಕಟ್ಟಿದ ದೊಡ್ಡ ಚರ್ಚ್ ಮಸೀದಿಯಾಗಿ ಮಾರ್ಪಾಟಾಯಿತು. ಡಾಂಗೋಲ ಪಟ್ಟಣದ ಜನಸಂಕೆಯ 4,970. (1975).

ಭೂಗೋಳ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಡಾಂಗ್ ಸೋನ್ ಸಂಸ್ಕೃತಿ

ಡಾಂಗ್ ಸೋನ್ - ಉತ್ತರ ಅನ್ನಾಮ್‍ನಲ್ಲಿರುವ ಪ್ರಸಿದ್ಧ ಪ್ರಾಗೈತಿಹಾಸಿಕ ನೆಲೆಯಾಗಿದ್ದು ಇಲ್ಲಿ ಮೊಟ್ಟಮೊದಲ ಬಾರಿಗೆ ಕಂಚಿನ ಯುಗಕ್ಕೆ ಸಂಬಂಧಿಸಿದ ಕಂಚಿನ ಆಯುಧಗಳು ವಿಶೇಷವಾಗಿ ದೊರಕಿಸಿದುವು. ಆದ್ದರಿಂದ ಇಲ್ಲಿಯ ಸಂಸ್ಕೃತಿಯನ್ನು ಡಾಂಗ್ ಸೋನ್ ಸಂಸ್ಕೃತಿ ಎಂದು ಕರೆಯಲಾಯಿತು. 

ಕ್ರಿ.ಪೂ. ಮೊದಲನೆಯ ಸಹಸ್ರಮಾನದ ಉತ್ತರಾರ್ಧಕ್ಕೆ ಸೇರುವ ಈ ಸಂಸ್ಕೃತಿ ಸುತ್ತಮುತ್ತಲ ಸ್ಥಳಗಳಲ್ಲೂ ಹರಡಿತು. ಈ ಸಂಸ್ಕೃತಿಯ ನೆಲೆಗಳಲ್ಲಿ ದೊರಕಿದ ಕಂಚಿನ ಆಯುಧಗಳು ಸೀಸಮಿಶ್ರಿತವಾದವು. ಇವು ಮುಖ್ಯವಾಗಿ ಕಠಾರಿ, ರಂಧ್ರಗಳುಳ್ಳ ಕೊಡಲಿ, ಕಳೆಗುದ್ದಲಿ, ಈಟಿಯ ಮೊನೆ ಮತ್ತು ಬುರುಡೆಮದ್ದಲೆ (ಕೆಟ್ಲ್‍ಡ್ರಮ್) ಮುಂತಾದ ರೂಪಗಳಲ್ಲಿ ವಿಶೇಷವಾಗಿ ದೊರಕಿವೆ. ಬುರುಡೆ ಮದ್ದಲೆಗಳ ಮೇಲೆ ಕುದುರೆಸವಾರರ ಚಿತ್ರಗಳಿವೆ. ಇವರ ಉಡಿಗೆತೊಡಿಗೆಗಳು ಚೌ ಸಂಸ್ಕೃತಿಯ ಲಕ್ಷಣಗಳನ್ನು ತೋರ್ಪಡಿಸುವುದರಿಂದ, ಡಾಂಗ್-ಸೋನ್ ಸಂಸ್ಕೃತಿ ಹುಲ್ಲುಗಾವಲಿನ ಜನಗಳಿಂದ ಇಲ್ಲಿಗೆ ಕ್ರಿ.ಪೂ. 6ನೆಯ ಶತಮಾನದಲ್ಲಿ ಬಂದಿರಬೇಕೆಂದು ಊಹಿಸಲಾಗಿದೆ. ಸೀಸವನ್ನು ಉತ್ತರ ಚೀನದಲ್ಲೂ ವಿಶೇಷವಾಗಿ ಬಳಸಲಾಗುತ್ತಿತ್ತು. ಒಂದೆರಡು ಶತಮಾನಗಳ ಅನಂತರ ಇಂಡೊನೇಷ್ಯದಲ್ಲಿ ಅಲ್ಲಲ್ಲಿ ಕಂಚಿನ ಆಯುಧಗಳ ಉಪಯೋಗ ಪ್ರಾರಂಭವಾಯಿತು. ಆದರೂ ಡಾಂಗ್-ಸೋನ್ ಸಂಸ್ಕೃತಿ ಪೂರ್ಣವಾಗಿ ತನ್ನ ಪ್ರಭಾವವನ್ನು ಬೀರಲಿಲ್ಲ. ನವಶಿಲಾಯುಗದ ಸಂಸ್ಕೃತಿಯೇ ವಿಶೇಷವಾಗಿತ್ತು. ಭಾರತೀಯರು ಕಬ್ಬಿಣದ ಬಳಕೆಯನ್ನು ವಿಶೇಷವಾಗಿ ಹರಡುವ ವರೆಗೂ ಡಾಂಗ್-ಸೋನ್ ಸಂಸ್ಕೃತಿ ಅಲ್ಲಲ್ಲಿ ಇತ್ತು.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಡಾಂಕ್ಯಸ್ಟರ್

ಡಾಂಕ್ಯಸ್ಟರ್ - ಇಂಗ್ಲೆಂಡಿನ ಯಾರ್ಕ್‍ಷೈರಿನ ವೆಸ್ಟ್‍ರೈಡಿಂಗ್‍ನಲ್ಲಿರುವ ಒಂದು ಕೌಂಟಿ; ಪಾರ್ಲಿಮೆಂಟಿಗೆ ಪ್ರತಿನಿಧಿಯನ್ನು ಕಳುಹಿಸುವ ಅಧಿಕಾರವುಳ್ಳ ಪಟ್ಟಣ. ಲಂಡನ್ನಿಗೆ 156 ಮೈ. ಮತ್ತು ಲೀಡ್ಸ್‍ನ ಆಗ್ನೇಯಕ್ಕೆ ರಸ್ತೆಯ ಮೂಲಕ 31 ಮೈ. ದೂರದಲ್ಲಿ, ಡಾನ್ ನದಿಯ ದಡದ ಮೇಲೆ ಪಟ್ಟಣ ಇದೆ. ಜನಸಂಖ್ಯೆ 82,505 (1971). ಇದು ಡಾನ್ ಮತ್ತು ಟ್ರೆಂಟ್ ನದಿಗಳ ಜಲವಿಭಾಜಕ ದಿಣ್ಣೆಯ ಏಣಿನ ಆಚೀಚೆ ಹಬ್ಬಿದೆ. ಇದು ದೊಡ್ಡ ಕಲ್ಲಿದ್ದಲು ಗಣಿಪ್ರದೇಶದ ಕೇಂದ್ರ. ಬ್ರಿಟಿಷ್ ರೈಲ್ವೆಯ ಪೂರ್ವವಲಯದ ಒಂದು ಮುಖ್ಯ ನಿಲ್ದಾಣ. ಇಲ್ಲಿ ಅದರ ಮುಖ್ಯ ಕಾರ್ಯಾಗಾರವಿದೆ. ಗ್ರೇಟ್ ನಾರ್ತ್ ರಸ್ತೆ ಇದರ ಮೂಲಕ ಹಾದು ಹೋಗುತ್ತದೆ. ಡಾಂಕ್ಯಸ್ಟರಿನ ಬಳಿಯಿಂದ ಹೊರಡುವ ಡಾನ್ ನದೀ ಕಾಲುವೆಯಿಂದ ಟ್ರೆಂಟ್ ಮತ್ತು ಹಂಬರ್ ನದಿಗಳಿಗೂ ಗೂಲ್ ಮತ್ತು ಹಲ್ ಬಂದರುಗಳಿಗೂ ಸಂಪರ್ಕ ಏರ್ಪಟ್ಟಿದೆ. ಇಲ್ಲಿರುವ ಸೇಂಟ್ ಜೇಮ್ಸ್ ಚರ್ಚ್, ಗಿಲ್ಡ್ ಹಾಲ್, ಶ್ರೀಮಂತಮಹಲು, ಸಾರ್ವಜನಿಕ ಗ್ರಂಥಾಲಯ, ಕಲಾಶಾಲೆ, ವಸ್ತುಸಂಗ್ರಹಾಲಯ, ಕಲಾಪ್ರದರ್ಶನಾಲಯ, ತಾಂತ್ರಿಕ ಕಾಲೇಜು, ಧಾನ್ಯ ವಿನಿಮಯ ಕೇಂದ್ರ, ಮಾರುಕಟ್ಟೆ ಹಜಾರ-ಇವು ಇಲ್ಲಿಯ ಇತರ ಕೆಲವು ಮುಖ್ಯ ಕಟ್ಟಡಗಳು. ವಿಸ್ತಾರವಾದ ಕಲ್ಲಿದ್ದಲು ಗಣಿಗಳಿರುವ ಪ್ರದೇಶದ ನಡುವೆ ಇರುವ ಈ ಪಟ್ಟಣವನ್ನು ಕೌಂಟಿಯ ವಿವಿಧ ಕಲ್ಲಿದ್ದಲು ಗಣಿ ಪಟ್ಟಣಗಳೊಂದಿಗೆ ರಸ್ತೆ ಮಾರ್ಗಗಳು ಸಂಪರ್ಕ ಕಲ್ಪಿಸುತ್ತವೆ. ಇಲ್ಲಿ ಕೃಷಿ ಉತ್ಪನ್ನಗಳ ಮಾರಾಟ ಹೆಚ್ಚಾಗಿ ನಡೆಯುತ್ತದೆ. ಆದರೂ ಕಲ್ಲಿದ್ದಲು ಗಣಿಗಾರಿಕೆ ಒಂದು ದೊಡ್ಡ ಉದ್ಯಮ. ಕೃಷಿ ಯಂತ್ರಗಳು. ವಿದ್ಯುತ್ ಉಪಕರಣಗಳು, ತಂತಿ ಹಗ್ಗಗಳು, ಹಿತ್ತಾಳೆ ಕೊಳವೆಗಳು, ಬಟ್ಟೆಗಳು, ನೈಲಾನ್ ಮತ್ತು ವಿಠಾಯಿ ತಯಾರಾಗುತ್ತವೆ.

ಡಾಂಕ್ಯಸ್ಟರಿನ ಕುದುರೆ ಪಂದ್ಯದ ಮೈದಾನ ಪಟ್ಟಣದ ಆಗ್ನೇಯಕ್ಕೆ 1 ಮೈ. ದೂರದಲ್ಲಿದೆ. ಇದರ ಮುಂದೆ ವಿಮಾನ ನಿಲ್ದಾಣವಿದೆ. ಡಾಂಕ್ಯಸ್ಟರ್ ಪಟ್ಟಣಕ್ಕೆ ಸಮೀಪದಲ್ಲಿ ಸ್ಯಾಕ್ಸನ್ ಮತ್ತು ನಾರ್ಮನ್ ಕಾಲದ ಅವಶೇಷಗಳುಂಟು. 17ನೆಯ ಶತಮಾನದಲ್ಲಿ ಇಲ್ಲಿ ದೊಡ್ಡ ಸಂತೆ ಕೂಡುತ್ತಿತ್ತು.

ಭೂಗೋಳ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜಾನ್ ಫಾಸ್ಟರ್ ಡಲೆಸ್

ಜಾನ್ ಫಾಸ್ಟರ್ ಡಲೆಸ್ (1889-1959). ಅಮೆರಿಕದ ಪ್ರಮುಖ ವಕೀಲ, ರಾಜತಂತ್ರಜ್ಞ, ಎರಡನೆಯ ಮಹಾಯುದ್ಧಾನಂತರ ಕಾಲದಲ್ಲಿ ಅಮೆರಿಕದ ವಿದೇಶಾಂಗ ನೀತಿಯನ್ನು ರೂಪಿಸುವುದರಲ್ಲಿ ಪ್ರಮುಖ ಪಾತ್ರ ವಹಿಸಿದವರು.

ಬದುಕು 
ಜನನ ವಾಷಿಂಗ್ಟನ್ ಡಿ.ಸಿ.ಯಲ್ಲಿ. ಪ್ರಿನ್ಸ್‍ಟನ್ ವಿಶ್ವವಿದ್ಯಾಲಯ ಮತ್ತು ಜಾರ್ಜ್ ವಾಷಿಂಗ್ಟನ್ ವಿಶ್ವವಿದ್ಯಾಲಯ ನ್ಯಾಯಶಾಸ್ತ್ರ ಶಾಲೆಯಲ್ಲಿ ಓದಿ ಉತ್ತಮ ದಜೇಯಲ್ಲಿ ಉತ್ತೀರ್ಣರಾದರು. ಪ್ಯಾರಿಸಿನ ಸಾರ್ಬಾನ್‍ನಲ್ಲೂ ವ್ಯಾಸಂಗ ಮಾಡಿದರು. 1911ರಲ್ಲಿ ನ್ಯೂ ಯಾರ್ಕ್ ನಗರದಲ್ಲಿ ಅಂತರರಾಷ್ಟ್ರೀಯ ನ್ಯಾಯ ಸಂಸ್ಥೆಯೊಂದನ್ನು ಸೇರಿ, 1920ರಲ್ಲಿ ಅದರ ಪಾಲುದಾರರಾಗಿ, 1927ರಲ್ಲಿ ಒಡೆಯರಾದರು. ಡಲೆಸರು ರಿಪಬ್ಲಿಕನ್ ಪಕ್ಷದವರಾಗಿದ್ದರು, ಒಂದನೆಯ ಮಹಾಯುದ್ಧಾನಂತರ ನಡೆದ ವರ್ಸೇಲ್ಸ್ ಶಾಂತಿ ಸಮ್ಮೇಳನದಲ್ಲಿ ಅವರು ನ್ಯಾಯ ಸಲಹೆಗಾರರಾಗಿದ್ದರು. ಅಮೆರಿಕದ ಅಧ್ಯಕ್ಷ ವಿಲ್ಸನರು ಅವರನ್ನು ಯುದ್ಧ ಪರಿಹಾರ ಆಯೋಗದ ಸದಸ್ಯರಾಗಿ ನೇಮಕ ಮಾಡಿದರು. ಎರಡನೆಯ ಮಹಾಯುದ್ಧದ ಸಮಯದಲ್ಲಿ ಅವರು ಡಂಬಾರ್ಟನ್ ಓಕ್ಸ್ ಸಮ್ಮೇಳನದಲ್ಲಿ ವಿಶ್ವಸಂಸ್ಥೆಯ ಪ್ರಣಾಳಿಕೆಯನ್ನು ರಚಿಸುವಲ್ಲಿ ನೆರವಾದರು. 1949ರಲ್ಲಿ ನ್ಯೂ ಯಾರ್ಕಿನ ಪರವಾಗಿ ಸೆನೆಟ್ ಸಭೆಯ ಸದಸ್ಯರಾದರು. 

1950ರಲ್ಲಿ ವಿದೇಶಾಂಗ ಇಲಾಖೆಯಲ್ಲಿ ಸಲಹೆಗಾರರಾಗಿ ನೇಮಕ ಹೊಂದಿದ ಡಲೆಸರ ಮೇಲೆ ಜಪಾನಿನೊಂದಿಗೆ ಶಾಂತಿ ಕೌಲಿಗಾಗಿ ಸಂಧಾನ ನಡೆಸುವ ಹೊಣೆ ಬಿತ್ತು. ಅವರು ವಿಶ್ವದ ಪ್ರಮುಖ ರಾಜಧಾನಿಗಳಿಗೆ ಭೇಟಿ ನೀಡಿ ಯಶಸ್ಸು ಗಳಿಸಿ ಚತುರ ರಾಜತಂತ್ರಜ್ಞರೆಂದು ಹೆಸರು ಪಡೆದರು.

1952ರಲ್ಲಿ ಅವರ ಹೆಸರು ಅಮೆರಿಕದ ಸೆಕ್ರೆಟರಿ ಆಫ್ ಸ್ಟೇಟ್ಸ್ ಸ್ಥಾನಕ್ಕೆ ಸೂಚಿತವಾಯಿತು. 1953ರ ಜನವರಿಯಲ್ಲಿ ಅವರು ಈ ಸ್ಥಾನವನ್ನು ಸ್ವೀಕರಿಸಿ, ಸಾರ್ವಜನಿಕಾಭಿಪ್ರಾಯವನ್ನು ತಮ್ಮ ನೀತಿಗೆ ಅನುಗುಣವಾಗಿ ಸಮರ್ಥವಾಗಿ ರೂಪಿಸಿದರು. 

ಕ್ಯಾನ್ಸರ್ ವ್ಯಾಧಿಯಿಂದಾಗಿ ಡಲೆಸರು 1959ರ ಏಪ್ರಿಲ್ 15ರಂದು ತಮ್ಮ ಹುದ್ದೆಗೆ ರಾಜೀನಾಮೆ ನೀಡಿದರು. ಮೇ 24ರಂದು ತೀರಿಕೊಂಡರು.

ಸಾಧನೆ 
ಕಮ್ಯೂನಿಷ್ಟ್ ಜನರ ವಿರುದ್ಧ ಕ್ವಿಮಾಯ್ ಮತ್ತು ಮಾಟ್ಸುಗಳ ರಕ್ಷಣೆ, ಯೂರೋಪಿನ ರಕ್ಷಣಾ ಸಮುದಾಯಕ್ಕೆ ಫ್ರಾನ್ಸು ಪ್ರವೇಶಿಸುವಂತೆ ಒತ್ತಾಯ, ಪೂರ್ವ-ಪಶ್ಚಿಮ ಬಣಗಳ ಬಡಿದಾಟದ ನಡುವೆ ಬರ್ಲಿನ್ ಸಮಸ್ಯೆ ಬೂಹತ್ತಾದಾಗ ಕಮ್ಯೂನಿಸ್ಟರಿಗೆ ಮಣಿಯದ ದಿಟ್ಟತನ-ಇವು ಡಲೆಸರು ಸಾಧನೆಗಳೆಂದು ಹೇಳಲಾಗಿದೆ. ಆದರೆ ಇವರು ಸೋವಿಯೆತ್ ದೇಶ ಹಾಗೂ ಚೀನದ ವಿರುದ್ಧ ನಿಂತು, ಪ್ರಪಂಚವನ್ನು ಇನ್ನೊಂದು ಯುದ್ಧದ ಅಂಚಿಗೆ ಕರೆದೊಯ್ದರೆಂಬುದೂ ಭಯ ಹುಟ್ಟಿಸಿ ಮಣಿಸುವುದು ಇವರ ನೀತಿಯಾಗಿತ್ತೆಂಬುದೂ ಇವರ ವಿರುದ್ಧ ಮಾಡಲಾದ ಟೀಕೆ. ನಗೆಗುದಿ ಯುದ್ಧದ ಅಧ್ವರ್ಯ ಇವರೆಂದು ಹೆಸರು ಗಳಿಸಿದ್ದಾರೆ.

ಕೃತಿಗಳು 
ವಾರ್, ಪೀಸ್ ಅಂಡ್ ಚೇಂಜ್ (1939), ವಾರ್ ಆರ್ ಪೀಸ್ (1950)-ಇವು ಡಲೆಸರ ಕೃತಿಗಳು.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ದಿವ್ಯಾ ಸುರೇಶ್

ದಿವ್ಯಾ ಸುರೇಶ್ ಅವರು ಒಬ್ಬ ಮಾಡೆಲ್ ಮತ್ತು ನಟಿ. ಇವರು ಕನ್ನಡ ಮತ್ತು ತೆಲುಗಿನ ಚಲನಚಿತ್ರಗಳಲ್ಲಿ ಅಭಿನಯಿಸಿದ್ದಾರೆ.

ಆರಂಭಿಕ ಜೀವನ
ಮಾಡೆಲ್, ನಟಿ ಆದ ದಿವ್ಯಾ ಸುರೇಶ್ ಅವರು ಕನ್ನಡ ಧಾರಾವಾಹಿ "ನನ್ನ ಹೆಂಡ್ತಿ ಎಂ.ಬಿ.ಬಿ.ಎಸ್" ಮತ್ತು "ಜೋಡಿ ಹಕ್ಕಿ"  ಗಳಲ್ಲಿ ನಟಿಸಿದ್ದಾರೆ. ವೃತ್ತಿಯಲ್ಲಿ ಮಾಡೆಲ್ ಆಗಿರುವ ಇವರು ೨೦೧೭ರ ಮಿಸ್ ಇಂಡಿಯಾ ಸೌತ್ ಪ್ರಶಸ್ತಿ ಗೆದ್ದಿದ್ದಾರೆ. 
ತಮ್ಮ ಸಿನಿ ಪಯಣವನ್ನು ೨೦೧೭ರ ಕನ್ನಡ ಚಿತ್ರ "#೯, ಹಿಲ್ಟನ್ ಕ್ರಾಸ್" ಮೂಲಕ ಪ್ರಾರಂಭಿಸಿದರು. ತಮ್ಮ ಕಾಲೇಜು ದಿನಗಳಲ್ಲಿ ವೃತ್ತಿಪರ ಕಬಡ್ಡಿ ಆಟಗಾರ್ತಿಯಾಗಿದ್ದ ದಿವ್ಯಾ ಅವರು ಕರ್ನಾಟಕ ರಾಜ್ಯಮಟ್ಟದ ಸ್ಪರ್ಧೆಗಳಲ್ಲಿ ಭಾಗವಹಿಸಿದ್ದಾರೆ. ಕನ್ನಡದ ರಿಯಾಲಿಟಿ ಶೋ "ಬಿಗ್ ಬಾಸ್ ೮" ರ ಮೂಲಕ ಇವರು ಪ್ರಖ್ಯಾತರಾದರು. ಇವರು ಬಿಗ್ ಬಾಸ್ ಎಂಟರ ಟಾಪ್-೫ ನಲ್ಲಿ ಆಯ್ಕೆಯಾಗಿದ್ದರು. ಬಿಗ್ ಬಾಸ್ನ ನಂತರ ಕಲರ್ಸ್ ಕನ್ನಡ ವಾಹಿನಿಯ "ತ್ರಿಪುರ ಸುಂದರಿ" ಧಾರಾವಾಹಿಯಲ್ಲಿ ಇವರು ಅಭಿನಯಿಸಲಿದ್ದಾರೆ.  . ಇವರು ತೆಲುಗಿನ ಚಲನಚಿತ್ರಗಳಾದ "ಡಿಗ್ರಿ ಕಾಲೇಜ್" ಮತ್ತು "ಟೆಂಪ್ಟ್ ರಾಜ" ಎಂಬ ವಯಸ್ಕರ ಚಿತ್ರಗಳಲ್ಲೂ  ಅಭಿನಯಿಸಿದ್ದಾರೆ.

ದಿವ್ಯಾ ಸುರೇಶ್ ಅವರ ಅಭಿನಯದ ಚಲನಚಿತ್ರಗಳ ಪಟ್ಟಿ

ಬಿಗ್ ಬಾಸ್ ೮
ಕನ್ನಡದ ಕಲರ್ಸ್ ವಾಹಿನಿಯಲ್ಲಿ ಬರುವ "ಬಿಗ್ ಬಾಸ್" ರಿಯಾಲಿಟಿ ಶೋನಲ್ಲಿ ಭಾಗವಹಿಸಿದ್ದ ಇವರು ಮಂಜು ಪಾವಗಡ ಅವರೊಂದಿಗಿನ ಸ್ನೇಹ ಮತ್ತು ಪ್ರಶಾಂತ್ ಸಂಬರಗಿಯವರೊಂದಿಗಿನ ಮಾತುಕತೆಗಳಿಂದ ಪ್ರಸಿದ್ಧರಾಗಿದ್ದರು.

ಉಲ್ಲೇಖಗಳು

ಬಾಹ್ಯ ಕೊಂಡಿಗಳು
 

ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಾ ಸ್ಪರ್ಧೆಗೆ ಬರೆದ ಲೇಖನ
ಕನ್ನಡ ಚಲನಚಿತ್ರ ನಟಿಯರು
ಜಿರೇನಿಯಮ್

ಜಿರೇನಿಯಮ್ - ಜಿರೇನಿಯೇಸೀ ಕುಟುಂಬಕ್ಕೆ ಸೇರಿದ ಏಕವಾರ್ಷಿಕ ದ್ವೈವಾರ್ಷಿಕ ಹಾಗೂ ಬಹುವಾರ್ಷಿಕ ಮೂಲಿಕೆ ಸಸ್ಯ. ಅಲಂಕಾರ ಸಸ್ಯವೆಂದು ಪ್ರಸಿದ್ಧವಾಗಿದೆ.

ಇದನ್ನು ಅಂಚುಸಸ್ಯ, ಕಲ್ಲೇರಿ ಸಸ್ಯವಾಗಿ ಬೆಳೆಸಲಾಗುತ್ತದೆ. ಜಿರೇನಿಯಮ್ ಎಂಬ ಹೆಸರು ಇನ್ನೊಂದು ಸುಪ್ರಸಿದ್ಧ ಅಲಂಕಾರ ಸಸ್ಯವಾದ ಪೆಲಾರ್ಗೋನೀಯಮಿಗೂ ಅನ್ವಯವಾಗುತ್ತದೆ. ಇದು 8 - 45 ಸೆಂ.ಮೀ. ಎತ್ತರಕ್ಕೆ ಬೆಳೆಯುವ ಪುಟ್ಟಗಿಡ. ಎಲೆಗಳು ಸರಳ; ಪರ್ಯಾಯ ಇಲ್ಲವೆ ಅಭಿಮುಖ ಮಾದರಿಯಲ್ಲಿ ಜೋಡಣೆಗೊಂಡಿವೆ. ಎಲೆಯ ಅಲಗು ಹಸ್ತಾಕೃತಿಯ ಹಾಲೆಗಳಾಗಿ ವಿಭಾಗಗೊಂಡಿದೆ. ಹೂಗಳು ಕ್ರಮಬದ್ಧ ಹಾಗೂ ಸಮಾಂಗತ್ವವುಳ್ಳವು, ಮಧ್ಯಾರಂಭಿ ಇಲ್ಲವೆ ಸಿನ್‍ಸಿನಸ್ ಮಾದರಿಯ ಗೊಂಚಲುಗಳಲ್ಲಿ ಸಮಾವೇಶಗೊಂಡಿವೆ. ಪ್ರತಿ ಹೂವಿನಲ್ಲಿ 5 ಬಿಡಿ ಪುಷ್ಪ ಪತ್ರಗಳು, 5 ಬಿಡಿ ದಳಗಳು, 10 ಕೇಸರಗಳು, 5 ಕಾರ್ಪೆಲುಗಳುಳ್ಳ ಉಚ್ಚಸ್ಥಾನದ ಅಂಡಾಶಯ ಇವೆ. ಉದ್ದವಾದ ಶಲಾಕೆಯೂ ಅದರ ತುದಿಯಲ್ಲಿ 5 ಕವಲುಗಳ ಶಲಾಕಾಗ್ರವೂ ಉಂಟು. ಫಲ ಸಂಪುಟ ಮಾದರಿಯದು: ಸಂಪೂರ್ಣ ಬಲಿತ ಅನಂತರ ಒಣಗಿ ಒಡೆಯುತ್ತದೆ. ಹೀಗೆ ಕಾರ್ಪೆಲುಗಳು ಮೇಲಕ್ಕೆದ್ದುಕೊಳ್ಳುತ್ತವೆ.  

ಜಿರೋನಿಯಮನ್ನು ಬೀಜಗಳ ಮೂಲಕ ವೃದ್ಧಿಸಲಾಗುತ್ತದೆ. ಬೇರುತುಂಡುಗಳಿಂದಲೂ ಇದನ್ನು ಬೆಳೆಸಬಹುದು. ಉದ್ಯಾನಗಾರಿಕೆಯಲ್ಲಿ ಮುಖ್ಯವೆನಿಸಿದ ಪ್ರಭೇದಗಳು; ರಾಬರ್ಟಿಯಾನಮ್, ಮ್ಯಾಕ್ಯುಲೇಟಮ್, ಗ್ರ್ಯಾಂಡಿಫ್ಲೋರಮ್, ನೇಪಾಲೆನ್ಸ್, ಕಾಲಿನಮ್, ಎರಿಯೊಸ್ಟೆಮಾನ್, ಸ್ಯಾಂಗ್ವೀನಿಯಮ್, ಫ್ರೆಮಾಂಟಿಯೈ ಮತ್ತು ಆರ್ಮೀನಮ್.

ಚಿತ್ರಸಂಪುಟ 

ಸಸ್ಯಶಾಸ್ತ್ರ
ಸಸ್ಯಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಅಛಬಲ್

ಅಛಬಲ್ ಭಾರತದ ಜಮ್ಮು ಮತ್ತು ಕಾಶ್ಮೀರ ಕೇಂದ್ರಾಡಳಿತ ಪ್ರದೇಶದ ಅನಂತ್‌ನಾಗ್ ಜಿಲ್ಲೆಯ ಒಂದು ಪಟ್ಟಣವಾಗಿದೆ.

ಇದು ಒಂದು ಪ್ರಮುಖ ಪ್ರವಾಸಿ ಸ್ಥಳವಾಗಿದೆ. ಮುಘಲರು ಅಭಿವೃದ್ಧಿಪಡಿಸಿದ ಮತ್ತು ತಾರಸಿ ಕಟ್ಟಲ್ಪಟ್ಟ ಉದ್ಯಾನದಿಂದ ಸುತ್ತುವರಿಯಲ್ಪಟ್ಟಿರುವ ಒಂದು ಪ್ರಾಚೀನ ಬುಗ್ಗೆಗೆ ಈ ಸ್ಥಳವು ಪ್ರಸಿದ್ಧವಾಗಿದೆ. ಉದ್ಯಾನದ ಮೇಲಿನ ಭಾಗವನ್ನು 'ಬಾಗ್-ಎ-ಬೇಗಂ ಆಬಾದ್' ಎಂದು ಕರೆಯುತ್ತಾರೆ. ಇದನ್ನು ಕ್ರಿ.ಶ. 1616 ರಲ್ಲಿ ಮಾಲಿಕಾ ನೂರ್ ಜೆಹಾನ್ ಬೇಗಂ ಅಭಿವೃದ್ಧಿಪಡಿಸಿದರು ಮತ್ತು ಸಾಹೀಬ್ ಆಬಾದ್ ಎಂದು ಪ್ರಖ್ಯಾತವಾಗಿದೆ. ಇದರಲ್ಲಿ ಒಂದು ತಾರ್ಕಿಕ ದೀಪದಿಂದ (ತೋಸ್‍ನಾಗ್) ಶಾಖವನ್ನು ಪಡೆಯುತ್ತಿರುವ ಹಮಾಮ್ (ನೀರಿನ ನಿಧಿ) ಇದೆ.

ಕಿರುಜಲಪಾತಗಳು ಮತ್ತು ಕಾರಂಜಿಗಳನ್ನು ಮುಘಲ್ ಚಕ್ರವರ್ತಿಗಳು ಸ್ಥಾಪಿಸಿದ್ದಾರೆ. ಉದ್ಯಾನದಲ್ಲಿ ನಿಂತಿರುವ ಮಸೀದಿಯನ್ನು ಮೊಘಲ್ ರಾಜಕುಮಾರ ದಾರಾ ಶಿಕ್ವಾ ನಿರ್ಮಿಸಿದನೆಂದು ನಂಬಲಾಗಿದೆ. ಅಛಬಲ್ ಒಂದು ಕಾಲದಲ್ಲಿ ಸಾಮ್ರಾಜ್ಞಿ ನೂರ್ ಜೆಹಾನ್‍ನ ಆನಂದದ ತಂಗುದಾಣವಾಗಿತ್ತು. ಟ್ರೌಟ್ ಮೊಟ್ಟೆದಾಣ ಕೂಡ ಹತ್ತಿರದಲ್ಲಿದೆ. ಅಛಬಲ್ ಅಛಬಲ್ ಉದ್ಯಾನವನ ಎಂದು ಕರೆಯಲ್ಪಡುವ ಒಂದು ಮುಘಲ್ ಉದ್ಯಾನದ ತಾಣವಾಗಿದೆ.

ಕಲ್ಹಣ ನ ರಾಜತರಂಗಿಣಿಯ ಪ್ರಕಾರ ಅಛಬಲ್‍ನ್ನು (ಸಂಸ್ಕೃತ ಅಕ್ಷವಾಲ) ಗೋನಂದೀಯ ರಾಜವಂಶದ ಅರಸ ಎರಡನೇ ನರನ ಮಗ ಅಕ್ಷನು ಸ್ಥಾಪಿಸಿದನು.

ಉಲ್ಲೇಖಗಳು 

ಜಮ್ಮು ಮತ್ತು ಕಾಶ್ಮೀರ
ಪಟ್ಟಣಗಳು
ಜಿರೋಸಿಯ

ಜಿರೋಸಿಯ - ಪ್ರಾಚೀನ ಗ್ರೀಸಿನ ಸ್ಪಾರ್ಟ ನಗರ ರಾಜ್ಯದ ಹಿರಿಯರ ಸಮಿತಿ. ಇದು ದೊರೆಗಳಿಗೆ ಸಲಹೆ ನೀಡುವ ಶ್ರೀಮಂತರ ಸಮಿತಿಯಾಗಿ ಆರಂಭವಾದರೂ ಸ್ವಲ್ಪ ಕಾಲದಲ್ಲಿ ಇದರ ಕಾರ್ಯಭಾರಗಳನ್ನು ನಿರ್ದೇಶಿಸಲಾಯಿತು. ಇದರ ಸದಸ್ಯರ ಸಂಖ್ಯೆ ಇಬ್ಬರು ದೊರೆಗಳೂ ಸೇರಿ 30 ಆಗಿರತಕ್ಕದ್ದೆಂದು ನಿಗದಿಯಾಯಿತು. ಸದಸ್ಯರಿಗಿರಬೇಕಾಗಿದ್ದ ಕನಿಷ್ಠ ವಯಸ್ಸು 60. ಅಭಿಜಾತ ಕಾಲದಲ್ಲಿ ಎಫಾರ್‍ಗಳು (ಅತ್ಯುನ್ನತ ನ್ಯಾಯಾಧೀಶರು) ಇದರ ಅಧಿವೇಶನಗಳಲ್ಲಿರುತ್ತಿದ್ದರು. ಬಹುಶಃ ಅವರೇ ಅಗ್ರಾಸನ ವಹಿಸುತ್ತಿದ್ದರು. ಸದಸ್ಯತ್ವ ಅಜೀವವಾಗಿತ್ತು. ಯಾವುದಾದರೂ ಸ್ಥಾನ ತೆರವಾದಾಗ ಜನಗಳ ಸಭೆಯೇ ಆ ಸ್ಥಾನಕ್ಕೆ ಆಯ್ಕೆ ನಡಸುತ್ತಿತ್ತು. ಸಭೆಯಲ್ಲಿ ಮಂಡಿಸಬೇಕಾದ ಕಲಾಪಗಳನ್ನು ಸಮಿತಿಯೇ ನಿರ್ಧರಿಸುತ್ತಿತ್ತು. ಆದರೆ ಜನಸಭೆ ಯಾವುದೇ ವಿಚಾರದಲ್ಲಿ ಅಸಮರ್ಪಕವಾದ ತೀರ್ಮಾನ ಕೈಗೊಂಡಾಗ ಅದನ್ನು ತಳ್ಳಿಡಲು ಸಮಿತಿಗೆ ಅಧಿಕಾರವಿತ್ತೆಂದೂ ಹೇಳಲಾಗಿದೆ. ಮುಖ್ಯ ವಿಷಯಗಳನ್ನು ಕುರಿತ ನಿರ್ಣಯ ಮಾಡುತ್ತಿದ್ದದ್ದು ಸಭೆಯೇ.		

ಸಮಿತಿಗೆ ವ್ಯಾಪಕವಾದ ನ್ಯಾಯಾಧಿಕಾರವಿತ್ತು. ಮರಣದಂಡನೆ ಅಥವಾ ಗಡೀಪಾರು ಶಿಕ್ಷೆ ವಿಧಿಸಬಲ್ಲ ಅಧಿಕಾರ ಇದ್ದದ್ದು ಈ ನ್ಯಾಯಾಲಯಕ್ಕೆ ಮಾತ್ರ. ಒಬ್ಬ ದೊರೆಯನ್ನು ಕುರಿತ ವಿಚಾರಣೆ ನಡೆಸಬೇಕಾದರೆ ಇಡೀ ಸಮಿತಿಯ ಸದಸ್ಯರೂ ಎಫಾರ್‍ಗಳೂ ಉಳಿದೊಬ್ಬ ದೊರೆಯೂ ಸೇರುತ್ತಿದ್ದರು. ಈ ವಿಚಾರವೂ ತೀರ್ಮಾನಕ್ಕಾಗಿ ಒಮ್ಮೊಮ್ಮೆ ಜನಸಭೆಗೆ ಹೋಗುತ್ತಿದ್ದದ್ದುಂಟು. ಸಮಿತಿಗಳನ್ನು ವಾರ್ಷಿಕವಾಗಿ ಆಯ್ಕೆ ಮಾಡುವುದು ಅಭಿಜಾತ ಗ್ರೀಸಿನ ಪದ್ಧತಿಯಾಗಿತ್ತು. ಆ ಸಮಿತಿಗಳು ಅಧಿಕಾರದಲ್ಲಿದ್ದಾಗ ತಮ್ಮ ಕೃತಿಗಳಿಗೆ ಉತ್ತರವಾದಿಗಳಾಗಿರಬೇಕಾಗಿತ್ತು. ಜಿರೋಸಿಯದ ಅಧಿಕಾರವೂ ಪ್ರಭಾವವೂ ಸ್ಪಾರ್ಟನ್ ಸಂವಿಧಾನದ ವೈಚಿತ್ರ್ಯಗಳೆನ್ನಬಹುದು.

ಇತಿಹಾಸ
ಗ್ರೀಕ್ ಇತಿಹಾಸ
ಜಿಲಿಂಗ್ಹ್ಯಮ್

ಜಿಲಿಂಗ್‍ಹ್ಯಮ್  - ಆಗ್ನೇಯ ಇಂಗ್ಲೆಂಡಿನ ಕೆಂಟ್ ಕೌಂಟಿಯಲ್ಲಿರುವ ಪೌರ ಸಂಸ್ಥೆಯುಳ್ಳ ಒಂದು ಸ್ಥಳ; ಮೆಡ್‍ವೇ ನದಿಯ ದಡದ ಮೇಲಿರುವ ಮೂರು ಪಟ್ಟಣಗಳಲ್ಲಿ ಒಂದು. ಲಂಡನಿಗೆ ಪೂರ್ವ-ಆಗ್ನೇಯ ದಿಕ್ಕಿನಲ್ಲಿ 48 ಕಿ.ಮೀ. ದೂರದಲ್ಲಿದೆ. ಜನಸಂಖ್ಯೆ 86,714 (1971). 
ಇಲ್ಲಿಯ ಜನಸಂಖ್ಯೆ ಕೈಗಾರಿಕಾಪ್ರಧಾನವಾದ್ದು. ಹಡಗುಕಟ್ಟೆಯಲ್ಲಿ ಜನರು ಹೆಚ್ಚು ಸಂಖ್ಯೆಯಲ್ಲಿ ಉದ್ಯೋಗನಿರತರಾಗಿದ್ದಾರೆ. ಸ್ಥಳೀಯ ಸೇವಾ ಸಂಸ್ಥೆಗಳೂ ಹಲವರಿಗೆ ಉದ್ಯೋಗ ಒದಗಿಸಿವೆ. ಇಲ್ಲಿ ಹಲವು ಸಣ್ಣ ಕೈಗಾರಿಕೆಗಳೂ ಉಂಟು. ಇಟ್ಟಿಗೆ ಮತ್ತು ಸಿಮೆಂಟ್ ಕೆಲಸಗಳಿಗೂ ಇದು ಪ್ರಸಿದ್ಧ.

ಇತಿಹಾಸ, ಸ್ಮಾರಕಗಳು 
ಇಲ್ಲಿಯ ಸೇಂಟ್ ಮೇರಿ ಮಾಗ್ಡಲಿನ್ ಚರ್ಚು ಪ್ರಾಚೀನವಾದ್ದು. ಜಿಲಿಂಗ್‍ಹ್ಯಮ್‍ನಲ್ಲಿ ಹಿಂದೆ ಕ್ಯಾಂಟರ್‍ಬರಿಯ ಆರ್ಚ್‍ಬಿಷಪರ ಅರಮನೆ ಇತ್ತು. ವಾಸ್ತುಶಿಲ್ಪ ಮತ್ತು ಮತೀಯ ದೃಷ್ಟಿಯಿಂದ ಒಮ್ಮೆ ಪ್ರಮುಖವಾಗಿದ್ದದ್ದು ಜೆಜರೀಲ್ ಗೋಪುರ. ಜೆಜರೀಲೈಟರ (ಪುರಾತನ ಪ್ಯಾಲನ್ಟೈನಿನ ಜೆಜರೀಲ್ ಪಟ್ಟಣದವರು) ದೇಗುಲವಾಗಿ 1885ರಲ್ಲಿ ಇದರ ನಿರ್ಮಾಣ ಆರಂಭವಾಯಿತು. ಹಣ ಸಾಲದೆ ಬಂದಾಗ 1889ರಲ್ಲಿ ಇದರ ನಿರ್ಮಾಣಕಾರ್ಯ ನಿಂತಿತು. ಕೈಗಾರಿಕಾ ವಿಸ್ತರಣೆಗೆ ಸ್ಥಳ ಒದಗಿಸಲು (1960) ಇದನ್ನು ಒಡೆದುಹಾಕಲಾಯಿತು. ಈ ನಗರದ ಒಂದು ಭಾಗವಾದ ಚತಾಮ್ ಹಡಗುಕಟ್ಟೆಯ ನಿರ್ಮಾಣಕ್ಕೆ ಮುಂಚೆ ಇದು ಪ್ರಾಚೀನ ಹಕ್ಕುಗಳಿಂದ ಕೂಡಿದ ಹೇಸ್ಟೀಂಗ್ಸ್ ಬಂದರಿನ ಒಂದು ಭಾಗವಾಗಿತ್ತು. ಬ್ರಿಟನ್ನು ಸ್ಪೇನಿನ ಆರ್ಮೇಡ ಯುದ್ಧನೌಕಾವ್ಯೂಹವನ್ನು ಸೋಲಿಸಿದಾಗ ಆ ಕಾರ್ಯಾಚರಣೆಯಲ್ಲಿ ಫ್ರಾನ್ಸಿಸ್ ಡ್ರೇಕನ ನಾಯಕತ್ವದಲ್ಲಿ ಜಿಲಿಂಗ್‍ಹ್ಯಮ್‍ನ ನಾವಿಕನಾದ ವಿಲ್ ಅಡಮ್ಸನೂ ಭಾಗವಹಿಸಿದ್ದ. ಜಪಾನಿಗೆ ಹೋದ ಪ್ರಥಮ ಇಂಗ್ಲಿಷನೀತ. ಇವನು ಅಲ್ಲೇ 1620ರಲ್ಲಿ ಮರಣಹೊಂದಿದ. ಜಿಲಿಂಗ್‍ಹ್ಯಮ್‍ನಲ್ಲಿ ಇವನ ಸ್ಮಾರಕ ಒಂದು ಇದೆ. 1929ರಲ್ಲಿ ಈ ಪಟ್ಟಣದ ಎಲ್ಲೆಯನ್ನು ವಿಸ್ತರಿಸಲಾಯಿತು. 

ಇಂಗ್ಲೆಂಡ್
ಇಂಗ್ಲೆಂಡಿನ ಇತಿಹಾಸ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜೀನಂಗಿ

ಜೀನಂಗಿ -ಲೆಗ್ಯೂಮಿನೋಸೀ ಕುಟುಂಬಕ್ಕೆ ಸೇರಿದ ಒಂದು ಪೊದೆಸಸ್ಯ. ಸೆಸ್ಬೇನಿಯ ಈಜಿಪ್ಟಿಯಾಕ ಇದರ ಶಾಸ್ತ್ರೀಯ ನಾಮ. ಅರಿಸಿನ ಜೀನಂಗಿ ಪರ್ಯಾಯನಾಮ. ಉಷ್ಣದೇಶಗಳ ಮೂಲನಿವಾಸಿಯಾದ ಇದು ಶ್ರೀಲಂಕಾ, ಭಾರತ, ಥಾಯ್ಲೆಂಡುಗಳಲ್ಲಿ ಹೇರಳವಾಗಿ ಬೆಳೆಯುತ್ತದೆ.

ಇದೊಂದು ಮೃದುಕಾಂಡದ ಪೊದೆ, ತೇವವಿರುವ ಸ್ಥಳಗಳಲ್ಲಿ ಚೆನ್ನಾಗಿ ಬೆಳೆಯುತ್ತದೆ. ಇದರ ಎತ್ತರ ಸುಮಾರು 3 ಮೀ. ಎಲೆಗಳು ಏಕಪಿಚ್ಛಕ ಮಾದರಿಯವು. ಪರ್ಯಾಯ ಮಾದರಿಯಲ್ಲಿ ಜೋಡಣೆಗೊಂಡಿವೆ. ಒಂದೊಂದು ಎಲೆಯಲ್ಲೂ 10-20 ಜೊತೆ ಕಿರುಪತ್ರಗಳಿವೆ. ಹೂಗಳು ಎಲೆಗಳ ಕಂಕುಳಲ್ಲಿ ರೆಸೀಮ್ ಮಾದರಿಯ ಗೊಂಚಗಳಲ್ಲಿ ಸಮಾವೇಶಗೊಂಡಿವೆ. ಹೂಗಳ ಬಣ್ಣ ಹಳದಿ. ಫಲ ಪಾಡ್ ಮಾದರಿಯದು; 15 - 25 ಸೆಂ.ಮೀ. ಉದ್ದ ಇದೆ.
ಜೀನಂಗಿಯನ್ನು ಬೀಜಗಳಿಂದ ವೃದ್ಧಿಸಲಾಗುತ್ತದೆ. ಜೀನಂಗಿಗೆ ಹಲವಾರು ಉಪಯೋಗಗಳುಂಟು. ಇದರ ಮರದ ತಿರುಳಿನಿಂದ ಮೀನುಗಾರರು ತೇಲುವ ಚಂಡನ್ನು ಮಾಡಿಕೊಳ್ಳುತ್ತಾರೆ. ಮರದ ತಿರುಳಿನಿಂದ ಬಂದೂಕುಗಳಲ್ಲಿ ಉಪಯೋಗಿಸುವ ಇದ್ದಿಲು ಪುಡಿಯನ್ನು ಮಾಡುತ್ತಿದ್ದರು. ತೊಗಟೆಯಿಂದ ಪಡೆಯುವ ನಾರಿನಿಂದ ಹಗ್ಗ ಮಾಡುವುದಿದೆ. ಇದರ ಎಲೆ ಮತ್ತು ಬೀಜಗಳಿಗೆ ಔಷಧೀಯ ಗುಣಗಳಿವೆ. ಬೀಜಗಳನ್ನು ಪ್ರಚೋದಕಗಳಾಗಿ ಉಪಯೋಗಿಸುತ್ತಾರೆ. ಎಲೆಗಳನ್ನು ಅರೆದು ಕರುಗಳಿಗೆ ಸಂಧಿವಾತದ ಬಾವುಗಳಿಗೆ ಬೆಚ್ಚಾರವಾಗಿ ಬಳಸಲಾಗುತ್ತದೆ. ಎಲೆಗಳ ರಸ ಜಂತುನಾಶಕವೆಂದು ಹೆಸರಾಗಿದೆ. ಬೇರಿನ ಕಣಕ ಚೇಳು ಕಡಿತಕ್ಕೆ ಉತ್ತಮ ಔಷಧಿ. ಜೀನಂಗಿಯ ಎಳೆಚಿಗುರು ಕುರಿಮೇಕೆಗಳಿಗೆ ಅಚ್ಚು ಮೆಚ್ಚಿನ ಮೇವು. ವೀಳೆಯದೆಲೆ, ಅಡಕೆ, ಬಾಳೆ ತೋಟಗಳಲ್ಲಿ ನೆರಳಿಗಾಗಿ ಜೀನಂಗಿ ಗಿಡವನ್ನು ಬೆಳೆಸುವುದೂ ಉಂಟು.ಅಗಸೆ (ಸೆಸ್ಬೇನಿಯ ಗ್ರ್ಯಾಂಡಿಪ್ಲೋರ), ಮುಳ್ಳು ಜೀನಂಗಿ (ಸೆ.ಅಕ್ಯೂಲಿಯೇಟ), ಕರೀಜೀನಂಗಿ (ಸೆ.ಪ್ಯಾಲುಡೋಸ) ಮುಂತಾದವಕ್ಕೆ ಇದು ಹತ್ತಿರ ಸಂಬಂಧಿ.

ಸಸ್ಯಗಳು
ಸಸ್ಯಶಾಸ್ತ್ರ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ದಿವ್ಯಾ ಉರುಡುಗ

ದಿವ್ಯಾ ಉರುಡುಗ ಅವರು ಕನ್ನಡ ಧಾರಾವಾಹಿ ಮತ್ತು ಚಲನಚಿತ್ರ ನಟಿ. ಇವರು ಬಿಗ್ ಬಾಸ್ ಎಂಟರ ಟಾಪ್-೩ ಸ್ಪರ್ಧಿಗಳಲ್ಲಿ ಒಬ್ಬರು

ದಿವ್ಯಾ ಅವರ ಜೀವನ
೨೦೧೩ರಲ್ಲಿ "ಚಿಟ್ಟೆ ಹೆಜ್ಜೆ"  ಧಾರಾವಾಹಿಯ ಮೂಲಕ ಕಿರುತೆರೆಯನ್ನು ಪ್ರವೇಶಿಸಿದ ದಿವ್ಯಾ ಉರುಡುಗ ಅವರು ೨೦೧೭ರಲ್ಲಿ ತೆರೆಕಂಡ ಚಲನಚಿತ್ರ "ಹುಲಿರಾಯ" ಮೂಲಕ ಬೆಳ್ಳಿತೆರೆಯನ್ನು ಪ್ರವೇಶಿಸಿದರು. ಅವರು  ೨೦೧೫ರಲ್ಲಿ ಸ್ಟಾರ್ ಸುವರ್ಣ ವಾಹಿನಿಯ "ಅಂಬಾರಿ" ಮತ್ತು "ಖುಷಿ" ಧಾರಾವಾಹಿಗಳಲ್ಲಿ ಮತ್ತು ೨೦೧೬ರಲ್ಲಿ "ಓಂ ಶಕ್ತಿ, ಓಂ ಶಾಂತಿ" ಧಾರಾವಾಹಿಯಲ್ಲಿ ಅಭಿನಯಿಸಿದ್ದಾರೆ.

ದಿವ್ಯಾ ಉರುಡುಗ ಅವರ ಚಲನಚಿತ್ರಗಳು

ದಿವ್ಯಾ ಉರುಡುಗ ಮತ್ತು ಬಿಗ್ ಬಾಸ್ ಎಂಟು
ದಿವ್ಯಾ ಉರುಡುಗ ಅವರು ಕನ್ನಡದ ಕಲರ್ಸ್ ಕನ್ನಡ ವಾಹಿನಿಯ ಬಿಗ್ ಬಾಸ್ ರಿಯಾಲಿಟಿ ಶೋನ ಎಂಟನೇ ಅವತರಣಿಕೆಯಲ್ಲಿ ಭಾಗವಹಿಸಿದ್ದರು. ಇದರಲ್ಲಿ ಇವರು ಬಿಗ್ ಬಾಸ್ ನೀಡುತ್ತಿದ್ದ ಸವಾಲುಗಳನ್ನು ಎದುರಿಸುತ್ತಿದ್ದ ರೀತಿ   ಮತ್ತು ಅಂತರಾಷ್ಟ್ರೀಯ ಬೈಕ್ ರೇಸರ್ ಅರವಿಂದ್ ಕೆ.ಪಿ ಅವರ ನಡುವಿನ ಸ್ನೇಹದಿಂದ ಪ್ರಖ್ಯಾತರಾಗಿದ್ದರು

ಉಲ್ಲೇಖಗಳು

ಬಾಹ್ಯ ಕೊಂಡಿಗಳು
 

ಕನ್ನಡ ಚಲನಚಿತ್ರ ನಟಿಯರು
ಕನ್ನಡ ಚಲನಚಿತ್ರ ನಿರ್ದೇಶಕರು
ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಾ ಸ್ಪರ್ಧೆಗೆ ಬರೆದ ಲೇಖನ
ಪ್ರಿಯಾಂಕ ತಿಮ್ಮೇಶ್

ಪ್ರಿಯಾಂಕ ತಿಮ್ಮೇಶ್ ಒಬ್ಬ ಭಾರತೀಯ ಚಲನಚಿತ್ರ ನಟಿ. ಅವರು ಅನೇಕ ಕನ್ನಡ ಚಿತ್ರಗಳಲ್ಲಿ ನಟಿಸಿದ್ದಾರೆ . ಅವರು ಮಲಯಾಳಂ ಮತ್ತು ತಮಿಳು ಚಿತ್ರಗಳಲ್ಲಿಯೂ ನಟಿಸಿದ್ದಾರೆ.ಅವರು ೨೦೧೫ ರಲ್ಲಿ ಕನ್ನಡ ಚಿತ್ರ "ಗಣಪ" ದ ಮೂಲಕ ಬೆಳ್ಳಿತೆರೆಗೆ ಪಾದಾರ್ಪಣೆ ಮಾಡಿದರು.

ಆರಂಭಿಕ ಜೀವನ 
ಪ್ರಿಯಾಂಕಾ ಕರ್ನಾಟಕದ ಭದ್ರಾವತಿಯಲ್ಲಿ ತಿಮ್ಮೇಶ್ ಮತ್ತು ಗಿರಿಜಾ ದಂಪತಿಗಳಿಗೆ ಜನಿಸಿದರು. ಆಕೆಗೆ ಒಬ್ಬ ಹಿರಿಯ ಸಹೋದರನಿದ್ದಾನೆ. ಪ್ರಿಯಾಂಕಾ ಅವರು ಭದ್ರಾವತಿಯ ಸೇಂಟ್ ಚಾರ್ಲ್ಸ್ ಹೈಸ್ಕೂಲಿನಲ್ಲಿ ಶಾಲಾಶಿಕ್ಷಣವನ್ನು ಮತ್ತು ಶಿವಮೊಗ್ಗದ ಸರ್ಕಾರಿ ಮಹಿಳಾ ಪಾಲಿಟೆಕ್ನಿಕ್ ಕಾಲೇಜಿನಲ್ಲಿ ಕಂಪ್ಯೂಟರ್ ಸೈನ್ಸ್ ಡಿಪ್ಲೊಮಾವನ್ನೂ ಪಡೆದರು.

ವೃತ್ತಿ 
ಪ್ರಿಯಾಂಕ ಅವರು ಸುವರ್ಣ ವಾಹಿನಿಯಲ್ಲಿ ಪ್ರಸಾರವಾಗುತ್ತಿದ್ದ "ಪ್ರೀತಿಯಿಂದ" ಧಾರಾವಾಹಿಯಲ್ಲಿ ಕಾಶ್ಮೀರಿ ಹುಡುಗಿ "ಗುಲಾಬಿ" ಪಾತ್ರದ ಮೂಲಕ ಕಿರುತೆರೆಗೆ ಕಾಲಿಟ್ಟರು.  ತಮ್ಮ ಮೊದಲ ಚಿತ್ರವಾದ "ಗಣಪ" ದಲ್ಲಿ ಅವರು "ಬೃಂದಾ" ಪಾತ್ರದಲ್ಲಿ ಕಾಣಿಸಿಕೊಂಡರು.  ಅವರು ಅಕಿರಾ ಚಿತ್ರದಲ್ಲಿ  ಅತಿಥಿ ಪಾತ್ರದಲ್ಲಿ ಕಾಣಿಸಿಕೊಂಡರು. ಅದರ ನಂತರ ಪಟಾಕಿ  ಯಲ್ಲಿ ಗಣೇಶ್  ಮತ್ತು ಉತ್ಪಲ್ ಕುಮಾರ್ ಜೊತೆಗೆ "ಜಾನ್ ಸೇನ/ಸೀನ"  ಚಿತ್ರದಲ್ಲಿ ಅಭಿನಯಿಸಿದರು.  ಇದನ್ನು  ಸಿಂಪಲ್ ಸುನಿ ನಿರ್ದೇಶನ ಮಾಡಿದ್ದರು. ಕಾರ್ತಿಕ್ ಸರಗೂರು ನಿರ್ದೇಶನದ ಮುಂಬರುವ "ಭೀಮಸೇನ ನಳ ಮಹಾರಾಜ" ಚಿತ್ರದಲ್ಲಿ ಪ್ರಿಯಾಂಕಾ ಪ್ರಮುಖ ಪಾತ್ರದಲ್ಲಿ ಕಾಣಿಸಿಕೊಳ್ಳಲಿದ್ದಾರೆ   ಮತ್ತುಇದನ್ನು  ಪುಷ್ಕರ ಮಲ್ಲಿಕಾರ್ಜುನಯ್ಯ ನಿರ್ಮಾಣ ಮಾಡಿದ್ದಾರೆ. ರೋಷನ್ ಆಂಡ್ರ್ಯೂಸ್ ನಿರ್ದೇಶನದ ನಿವಿನ್ ಪೌಲಿಯ ನಾಯಕತ್ವದ ಮಲಯಾಳಂ ಚಿತ್ರ ಕಾಯಂಕುಳಂ ಕೊಚ್ಚುನ್ನಿ  ನಲ್ಲಿ ಪ್ರಿಯಾಂಕಾ ಪ್ರಮುಖ ಪಾತ್ರದಲ್ಲಿ ನಟಿಸುತ್ತಿದ್ದಾರೆ.

ಪ್ರಿಯಾಂಕ ಅವರ ಚಲನಚಿತ್ರಗಳು

ಪ್ರಿಯಾಂಕ ಅವರ ಅಭಿನಯದ ಧಾರಾವಾಹಿಗಳು ಮತ್ತು ಶೋಗಳು

ಉಲ್ಲೇಖಗಳು

ಬಾಹ್ಯ ಕೊಂಡಿಗಳು
 

ಕನ್ನಡ ಚಲನಚಿತ್ರ ನಟಿಯರು
ಭಾರತೀಯ ಚಲನಚಿತ್ರ ನಟಿಯರು
ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಾ ಸ್ಪರ್ಧೆಗೆ ಬರೆದ ಲೇಖನ
ಫರ್ಸನ್ (ಆಹಾರ)

ಫರ್ಸನ್ ಅಥವಾ ಫಾರ್ಸೆಯು ಭಾರತೀಯ ಉಪಖಂಡದಿಂದ ಹುಟ್ಟಿದ ಉಪ್ಪು ತಿಂಡಿಗಳನ್ನು ಸೂಚಿಸುತ್ತದೆ. ಫರ್ಸನ್‌ಗಳು ಗುಜರಾತಿ ಪಾಕರೀತಿ, ಮರಾಠಿ ಪಾಕರೀತಿ ಮತ್ತು ಸಿಂಧಿ ಪಾಕರೀತಿಯಲ್ಲಿ ಬಹುಮುಖ್ಯ ಭಾಗವಾಗಿದೆ, ಅವುಗಳಲ್ಲಿ ವಿಶೇಷ ಸಂದರ್ಭಗಳಲ್ಲಿ ಮತ್ತು ಅತಿಥಿಗಳನ್ನು ಸ್ವೀಕರಿಸುವುದಕ್ಕಾಗಿ ಅವುಗಳನ್ನು ವೈವಿಧ್ಯಮಯವಾಗಿ ತಯಾರಿಸಲಾಗುತ್ತದೆ ಮತ್ತು ಚಹಾದೊಂದಿಗೆ ಸವಿಯಲಾಗುತ್ತದೆ . ಗುಜರಾತಿ ಮತ್ತು ರಾಜಸ್ಥಾನಿ ವ್ಯಾಪಾರಿಗಳ ಅ೦ತಪ್ರವಾಹ ಮತ್ತು ಮುಂಬೈನಲ್ಲಿ ಸಿಂಧಿಗಳ ವಲಸೆಯಿಂದಾಗಿ ಫರ್ಸನ್ ಭಾರತದ ಉಳಿದ ಭಾಗಗಳಲ್ಲಿ ವಿಶೇಷವಾಗಿ ಮಹಾರಾಷ್ಟ್ರದಲ್ಲಿ ಕಂಡುಬರುತ್ತದೆ..

ಕೆಲವು ಹುರಿದು ನಂತರ ಒಣಗಿಸಿ ಸಂಗ್ರಹಿಸಬಹುದಾಗಿದೆ; ಇತರವು ತಾಜಾ ಅಥವಾ ಆವಿಯಲ್ಲಿ ಬೇಯಿಸಲಾಗುತ್ತದೆ. ಕೆಳಗಿನವುಗಳು ಫರ್ಸನ್‌ನ ಮುಖ್ಯ ವಿಧಗಳಾಗಿವೆ:

 ಧೋಕ್ಲಾ
 ಫಾಫ್ಡಾ
 ಖಮಾನ್
 ಚೆವ್ಡೊ (ಬಾಂಬೆ ಮಿಕ್ಸ್)
 ಚಕ್ರಿ
 ಭಾಜಿಯಾ
 ಖಾಂಡ್ವಿ
 ಮೆಂಡು ವಡಾ
 ಪತ್ರಾಸ್, ಪತರ್ವೇಲಿಯಾ
 ಗಥಿಯಾ
 ಮಥಿಯಾ
 ವನ್ವಾ
 ಹ್ಯಾಂಡ್ವೋ
 ಆಲೂ ಸೇವ್ 
 ಬೇಸನ್ ಸೇವ್
 ಧೆಬ್ರಾ
 ಗೋಟ 
 ಭಕರವಾಡಿ
 ಮಸಾಲಾ ಪುರಿ

ಇತಿಹಾಸ

ಭಾರತ ಅವಿಭಜಿತವಾಗಿದ್ದಾಗ, ಸಿಂಧ್ ರಾಜ್ಯವು ಬಾಂಬೆ ಪ್ರೆಸಿಡೆನ್ಸಿಯ ಅಡಿಯಲ್ಲಿತ್ತು ಮತ್ತು ಇದನ್ನು ಬಾಂಬೆ ಮತ್ತು ಸಿಂಧ್ ಎಂದು ಕರೆಯಲಾಗಿತ್ತು. ಗುಜರಾತ್, ರಾಜಸ್ಥಾನ ಮತ್ತು ಬಾಂಬೆಯೊಂದಿಗಿನ ರಾಜಕೀಯ ಸಂಬಂಧಗಳ ಸಾಮೀಪ್ಯದಿಂದಾಗಿ, ಇದು ಇದೇ ಪಾಕರೀತಿಯ ಸಂಪ್ರದಾಯಗಳನ್ನು ಹಂಚಿಕೊಂಡಿತು. ಗುಜರಾತಿ ಪಾಕರೀತಿಯಲ್ಲಿ ಫರ್ಸನ್ ಅನ್ನು ಹೆಚ್ಚು ಅಳವಡಿಸಿಕೊಂಡಿದ್ದರೂ ಅದರ ಮೂಲ ಒಂದೇ ಆಗಿದೆ. ಉಲ್ಲಾಸನಗರದ ಸಿಂಧಿಗಳು ಈ ಸಂಪ್ರದಾಯವನ್ನು ಬೆಸನ್ ಪಾಪ್ಡಿ, ಸೇವ್ ದಾಲ್ ಸ್ಯಾಂಡ್‌ವಿಚ್, ದಹಿ ಸೇವ್ ಪುರಿ ಮುಂತಾದ ಕೆಲವು ವಿಶೇಷ ಭಕ್ಷ್ಯಗಳ ರೂಪದಲ್ಲಿ ಸಂರಕ್ಷಿಸಿದ್ದಾರೆ..

ಭಾರತ

ನಮ್ಕೀನ್ ಮತ್ತು ತಿಂಡಿಗಳನ್ನು ತಿನ್ನುವುದು ಭಾರತದಲ್ಲಿ ಬಹಳ ಹಳೆಯ ಅಭ್ಯಾಸವಾಗಿದೆ. ತಿಂಡಿಗಳ ಇತಿಹಾಸದಂತೆ ಸುಮಾರು ನಲವತ್ತು ವರ್ಷಗಳ ಹಿಂದಿನವರೆಗೂ ಮಾರುಕಟ್ಟೆಯಲ್ಲಿ ಕೇವಲ 2-3 ವಿಧದ ನಮ್ಕೀನ್ಗಳು ಮಾತ್ರ ಲಭ್ಯವಿತ್ತು ಎಂದು ತೋರಿಸುತ್ತದೆ. ಆದರೆ 80 ರ ದಶಕದ ಮಧ್ಯಕಾಲದ ನಂತರ, ಪ್ರಭೇದಗಳು ಅದ್ಭುತವಾಗಿ ಅಭಿವೃದ್ಧಿಗೊಂಡವು ಮತ್ತು ಟ್ರಿಪಲ್-ಲೇಯರ್ ಪೌಚ್ ಪ್ಯಾಕಿಂಗ್ ಆರು-ಹನ್ನೆರಡು ತಿಂಗಳುಗಳವರೆಗೆ ಉತ್ಪನ್ನಗಳ ಶೆಲ್ಫ್ ಜೀವನವನ್ನು ಹೆಚ್ಚಿಸುವ ಮೂಲಕ ವರ್ಗವನ್ನು ಅಭಿವೃದ್ಧಿಪಡಿಸುವಲ್ಲಿ ಪ್ರಮುಖ ಪಾತ್ರವನ್ನು/ ಅಂಶವನ್ನು ವಹಿಸಲು ಪ್ರಾರಂಭಿಸಿತು. ಇಂದು, ಭಾರತದಲ್ಲಿ ಸುಮಾರು 1,000 ತಿಂಡಿ ವಿಧಗಳನ್ನು ವಿವಿಧ ರುಚಿಗಳು, ರೂಪಗಳು, ಟೆಕಶ್ಚರ್‌ಗಳು, ಪರಿಮಳಗಳು, ಬೇಸ್‌ಗಳು, ಗಾತ್ರಗಳು, ಆಕಾರಗಳು ಮತ್ತು ಫಿಲ್ಲಿಂಗ್ಗಳೊಂದಿಗೆ ಮಾರಾಟ ಮಾಡಲಾಗುತ್ತದೆ. ಅದಲ್ಲದೆ, ಇಂದು ನಮ್ಮ ದೇಶದಲ್ಲಿ ಸುಮಾರು 300 ಬಗೆಯ ಖಾದ್ಯಗಳನ್ನು ಮಾರಾಟ ಮಾಡಲಾಗುತ್ತದೆ.  ನೀವು ಬೇರೆ ರಾಜ್ಯದವರಾಗಿರಬಹುದು ಆದರೆ ಇಂದಿಗೂ ಇ-ಕಾಮರ್ಸ್ ಸ್ಟೋರ್‌ಗಳು ಅಥವಾ ಪೋರ್ಟಲ್‌ಗಳಿಂದ ಹಲ್ದಿರಾಮ್ ಅಥವಾ ಬಿಕಾನರ್ ನಂತಹ ಜನಪ್ರಿಯ ಚಿಲ್ಲರೆ ವ್ಯಾಪಾರಿಗಳಿಂದ ಫರ್ಸನ್ ಅನ್ನು ಆನ್‌ಲೈನ್‌ನಲ್ಲಿ ಖರೀದಿಸಬಹುದು.

ಉಲ್ಲೇಖಗಳು

ಖಾದ್ಯ,_ತಿನಿಸು
ಅವನಿ ಲೇಖರ

ಅವನಿ ಲೇಖರ (ಜನನ 8 ನವೆಂಬರ್ 2001) ಒಬ್ಬ ಭಾರತೀಯ ಪ್ಯಾರಾಲಿಂಪಿಯನ್ ಮತ್ತು ರೈಫಲ್ ಶೂಟರ್ . ಟೋಕಿಯೊ ೨೦೨೦ ಪ್ಯಾರಾಲಿಂಪಿಕ್ಸ್‌ನಲ್ಲಿ ಅವರು 10 ಮೀಟರ್ ಏರ್ ರೈಫಲ್ ಸ್ಟ್ಯಾಂಡಿಂಗ್‌ನಲ್ಲಿ ಚಿನ್ನದ ಪದಕ  ಮತ್ತು 50 ಮೀಟರ್ ಏರ್ ರೈಫಲ್ ಸ್ಟಾಂಡಿಂಗ್‌ನಲ್ಲಿ ಕಂಚಿನ ಪದಕ ಗೆದ್ದಿದ್ದಾರೆ.  ಲೇಖರ ಪ್ರಸ್ತುತ ಮಹಿಳೆಯರ 10 ಮೀಟರ್ ಏರ್ ರೈಫಲ್ ಸ್ಟ್ಯಾಂಡಿಂಗ್ SH1 (ವಿಶ್ವ ಶೂಟಿಂಗ್ ಪ್ಯಾರಾ ಸ್ಪೋರ್ಟ್ ರ್ಯಾಂಕಿಂಗ್ಸ್) ನಲ್ಲಿ ವಿಶ್ವ ನಂ ೫  . ಇವರು ೨೦೨೧ರ ವರ್ಲ್ಡ್ ಪ್ಯಾರಾ ಶೂಟಿಂಗ್ ವರ್ಲ್ಡ್ ಕಪ್ ನಲ್ಲಿ ಸ್ಪರ್ಧಿಸಿ ಬೆಳ್ಳಿ ಪದಕವನ್ನು ಗೆದ್ದಿದ್ದಾರೆ .  ಪ್ಯಾರಾ ಚಾಂಪಿಯನ್ಸ್ ಕಾರ್ಯಕ್ರಮದ ಮೂಲಕ ಅವಳನ್ನು ಗೋಸ್ಪೋರ್ಟ್ಸ್ ಫೌಂಡೇಶನ್ ಬೆಂಬಲಿಸಿದೆ.   ಒಂದೇ ಪ್ಯಾರಾಲಿಂಪಿಕ್ ಕ್ರೀಡಾಕೂಟದಲ್ಲಿ ಒಂದಕ್ಕಿಂತ ಹೆಚ್ಚು ಪದಕಗಳನ್ನು ಗೆದ್ದ ಮೊದಲ ಭಾರತೀಯ ಮಹಿಳೆ ಇವರು .  ರಾಜಸ್ಥಾನ ಸರ್ಕಾರವು ಆಕೆಗೆ ಸಹಾಯಕ ಅರಣ್ಯ ಸಂರಕ್ಷಣಾಧಿಕಾರಿಯಾಗಿ (ಎಸಿಎಫ್) ಹುದ್ದೆಯನ್ನು ನೀಡಿ ಗೌರವಿಸಿದೆ.

ಪ್ಯಾರಾಲಿಂಪಿಕ್ಸಿನಲ್ಲಿ ಸಾಧನೆ
ಲೇಖರ ಪ್ಯಾರಾಲಿಂಪಿಕ್ ಚಿನ್ನದ ಪದಕ ಗೆದ್ದ ಮೊದಲ ಭಾರತೀಯ ಮಹಿಳೆ.    ಲೇಖರ ೨೦೨೦ ರ ಬೇಸಿಗೆ ಪ್ಯಾರಾಲಿಂಪಿಕ್ಸ್‌ನಲ್ಲಿ ಭಾರತದ ಮೊದಲ ಚಿನ್ನದ ಪದಕವನ್ನು ಗೆದ್ದರು.   ಅಂತಿಮ ಈವೆಂಟ್‌ನಲ್ಲಿ 249.6 ಪಾಯಿಂಟ್‌ಗಳ ಸ್ಕೋರ್‌ನೊಂದಿಗೆ, ಯುವ ಶೂಟರ್ ಪ್ಯಾರಾಲಿಂಪಿಕ್ ದಾಖಲೆಯನ್ನು ನಿರ್ಮಿಸಿದರು ಮತ್ತು ವಿಶ್ವ ದಾಖಲೆಯನ್ನು ಸರಿಗಟ್ಟಿದರು.  ಅವರು ೨೦೧೫ ರಲ್ಲಿ ಮಾಜಿ ಒಲಿಂಪಿಕ್ ಚಾಂಪಿಯನ್ ಅಭಿನವ್ ಬಿಂದ್ರಾ ಅವರಿಂದ ಸ್ಫೂರ್ತಿ ಪಡೆದರು ಮತ್ತು ನಂತರ ಹಲವಾರು ರಾಷ್ಟ್ರೀಯ ಮತ್ತು ಅಂತರಾಷ್ಟ್ರೀಯ ಪ್ರಶಸ್ತಿಗಳನ್ನು ಗೆದ್ದರು.  ೩ ಸೆಪ್ಟೆಂಬರ್ ೨೦೨೧ ರಂದು, ಮಹಿಳೆಯರ 50 ಮೀಟರ್ ಏರ್ ರೈಫಲ್ ಸ್ಟ್ಯಾಂಡಿಂಗ್ ಸ್ಪರ್ಧೆಯಲ್ಲಿ ಕಂಚು ಗೆದ್ದ ನಂತರ ಪ್ಯಾರಾಲಿಂಪಿಕ್ಸ್ ಇತಿಹಾಸದಲ್ಲಿ ಎರಡು ಪದಕಗಳನ್ನು ಗೆದ್ದ ಮೊದಲ ಭಾರತೀಯ ಮಹಿಳಾ ಪ್ಯಾರಾಲಿಂಪಿಯನ್ ಆದರು.  

ಅವರು ಪ್ರಸ್ತುತ ಭಾರತೀಯ ಶೂಟರ್ ಸುಮಾ ಶಿರೂರ್ ಅವರಿಂದ ತರಬೇತಿ ಪಡೆದಿದ್ದಾರೆ.

ವೈಯುಕ್ತಿಕ ಬದುಕು
೨೦೧೨ ರಲ್ಲಿ ನಡೆದ ಕಾರು ಅಪಘಾತದ ನಂತರ ೧೧ ನೇ ವಯಸ್ಸಿನಲ್ಲಿ ಆಕೆಗೆ ಸಂಪೂರ್ಣ ಪಾರ್ಶ್ವವಾಯು ಉಂಟಾಯಿತು . ನಂತರ ಅವರ ತಂದೆ ಅವರನ್ನು ಕ್ರೀಡೆಗೆ ಸೇರಲು ಪ್ರೋತ್ಸಾಹಿಸಿದರು. ಬಿಲ್ಲುಗಾರಿಕೆಯಲ್ಲಿ ತರಬೇತಿ ಪಡೆಯುತ್ತಿದ್ದರೂ ಅವರಿಗೆ ಶೂಟಿಂಗಿನಲ್ಲಿ ಆಸಕ್ತಿ ಮೂಡಿ ಆ ಕ್ರೀಡೆಯತ್ತ ಹೊರಳಿದರು. ಅವರು ಪ್ರಸ್ತುತ ಭಾರತದ ರಾಜಸ್ಥಾನದಲ್ಲಿ ಕಾನೂನು ಅಧ್ಯಯನ ಮಾಡುತ್ತಿದ್ದಾರೆ.

ಉಲ್ಲೇಖಗಳು

ಇವನ್ನೂ ನೋಡಿ
ಒಲಂಪಿಕ್ ಕ್ರೀಡಾಕೂಟ

ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಾ ಸ್ಪರ್ಧೆಗೆ ಬರೆದ ಲೇಖನ
ಕ್ರೀಡಾಪಟುಗಳು
ಮಹಿಳಾ ಸಾಧಕಿ
ಜೊವಾನಿ ಜೆಂಟೀಲೆ

ಜೊವಾನಿ ಜೆಂಟೀಲೆ (1875-1944). ಇಟಲಿಯ ತತ್ತ್ವಶಾಸ್ತ್ರಜ್ಞ ಮತ್ತು ರಾಜಕಾರಣಿ.

ಬದುಕು 
ಈತ ಜನಿಸಿದ್ದು ಕಾಸ್‍ಟೆಲ್‍ವಟ್ರಾನೋ ಎಂಬಲ್ಲಿ, ಪಿಸಾ ವಿಶ್ವವಿದ್ಯಾಲಯದಲ್ಲಿ ಸಾಹಿತ್ಯ ಮತ್ತು ತತ್ತ್ವಶಾಸ್ತ್ರವನ್ನು ಅಭ್ಯಾಸ ಮಾಡಿದ. ರೋಮ್ ವಿಶ್ವವಿದ್ಯಾಲಯದಲ್ಲಿ ಈತನಿಗೆ ತತ್ತ್ವಶಾಸ್ತ್ರ ಇತಿಹಾಸದ ಪ್ರಾಧ್ಯಾಪಕ ಹುದ್ದೆ 1917ರಲ್ಲಿ ದೊರಕಿತು. 1903ರಿಂದ 1922ರವರೆಗೆ, ಇಟಲಿಯ ಮತ್ತೊಬ್ಬ ತತ್ತ್ವಶಾಸ್ತ್ರಜ್ಞನಾದ ಬೆನೆಡೆಟೊ ಕ್ರೋಚೆಯೊಂದಿಗೆ (1866-1952) ಕೆಲಸಮಾಡಿ ಲಾ ಕ್ರಿಟಿಕ ಎಂಬ ನಿಯತಕಾಲಿಕವನ್ನು ಸಂಪಾದಿಸಿದ. ತನ್ನದೇ ಆದ ತಾತ್ತ್ವಿಕ ದೃಷ್ಟಿಯನ್ನು ಹೊಂದಿದ್ದರೂ 1924ರವರೆಗೂ ಈತ ಕ್ರೋಚೆಯೊಂದಿಗೆ ಕೆಲಸ ಮಾಡಿದ. ಫ್ಯಾಸಿಸಮ್‍ನ ಬಗ್ಗೆ ಇವರಲ್ಲುಂಟಾದ ಭಿನ್ನಾಭಿಪ್ರಾಯವೇ ಇವರನ್ನು ಬೇರ್ಪಡಿಸಿತು. ಫ್ಯಾಸಿಸ್ಟ್ ಸರ್ಕಾರದಲ್ಲಿ ಈತ ಅಕ್ಟೋಬರ್ 1922ರಿಂದ ಜುಲೈ 1924ರವರೆಗೆ ವಿದ್ಯಾಮಂತ್ರಿಯಾಗಿದ್ದುಕೊಂಡು ಇಟಲಿಯ ಶಿಕ್ಷಣಕ್ಷೇತ್ರದಲ್ಲಿ ಅನೇಕ ಸುಧಾರಣೆಗಳನ್ನು ಮಾಡಿದ. ರಾಜ್ಯಾಂಗದ ಸುಧಾರಣೆಗಾಗಿಯೇ ರಚನೆಗೊಂಡ ಎರಡು ನಿಯೋಗಗಳ ಅಧ್ಯಕ್ಷನಾಗಿ, ಇಟಲಿ ಫ್ಯಾಸಿಸ್ಟ್ ರಾಜ್ಯವಾಗಲು ಬಹುವಾಗಿ ಶ್ರಮಿಸಿದ. ಅನಂತರ 1926-28ರವರೆಗೆ ಇಟಲಿಯ ಶಿಕ್ಷಣ ವರಿಷ್ಠಮಂಡಳಿಯ ಅಧ್ಯಕ್ಷನಾಗಿಯೂ ಫ್ಯಾಸಿಸ್ಟ್ ಹಿರಿಯ ಮಂಡಳಿಯ ಸದಸ್ಯನಾಗಿಯೂ (1925-29) ಅನೇಕ ಸಂಸ್ಕøತಿ ಸಂಸ್ಥೆಗಳ ಅಧ್ಯಕ್ಷನಾಗಿಯೂ ಈತ ಸೇವೆಸಲ್ಲಿಸಿದನಾದರೂ ಇವನ ರಾಜಕೀಯ ಪ್ರಭಾವ ಕ್ರಮೇಣ ಕುಂದುತ್ತಾ ಬಂತು. 1925ರಿಂದ 1943ರವರೆಗೆ ಈತ ಎನ್‍ಸೈಕ್ಲೊಪಿಡಿಯ ಇಟಾಲಿಯಾನವನ್ನು ಯೋಜಿಸಿ ಸಂಪಾದಿಸಿದ. 1943ರ ಸೆಪ್ಟೆಂಬರ್ 8ರ ಬಳಿಕ ಈಸಾ ಸಾಲೊ ಎಂಬಲ್ಲಿ ಸ್ಥಾಪಿತವಾದ ಫ್ಯಾಸಿಸ್ಟ್ ಸರ್ಕಾರದಲ್ಲಿ ಈತ ಸೇರಿ ಅಕಾಡಮಿಯಾ ಡಿ ಇಟಾಲಿಯ ಎಂಬುದರ ಅಧ್ಯಕ್ಷನಾದ. 1944ರ ಏಪ್ರಿಲ್ 15ರಂದು ಫ್ಯಾಸಿಸ್ಟ್ ವಿರೋಧಿಗಳಿಂದ ಈತ ಫ್ಲಾರೆನ್ಸಿನಲ್ಲಿ ಹತನಾದ.

ಸಾಧನೆ 
ಈತನದು ಉಚ್ಚಮಟ್ಟದ ಏಕತತ್ತ್ವವಾದ, ಆದರ್ಶವಾದ. ವ್ಯಕ್ತಿನಿಷ್ಟವಾದ ಆಲೋಚನೆಯ ಅಸ್ತಿತ್ವವನ್ನು ಈತ ಒಪ್ಪುತ್ತಿರಲಿಲ್ಲ. ತತ್ತ್ವ ಮತ್ತು ಆಚರಣೆ, ವಿಷಯ ಮತ್ತು ಗುರಿ, ಭೂತ ಮತ್ತು ವರ್ತಮಾನ ಕಾಲ-ಇವುಗಳಲ್ಲಿ ಯಾವ ಭೇದಭಾವವೂ ಇಲ್ಲವೆನ್ನುತ್ತಿದ್ದ. ಮಾನವನ ಮನಸ್ಸು ಶ್ರೇಷ್ಠವಾದದ್ದು; ಅದರ ಶ್ರೇಷ್ಠತೆಯನ್ನು ಎತ್ತಿತೋರಿಸುವುದೇ ಶಿಕ್ಷಣದ ಗುರಿಯಾಗಿರಬೇಕು ಎಂಬುದು ಈತನ ಅಭಿಪ್ರಾಯವಾಗಿತ್ತು. ಶಿಕ್ಷಣದಲ್ಲಿ ತನಗೆ ಇದ್ದ ಆಸಕ್ತಿಯಿಂದಲೂ ಪ್ರಭಾವ ಬೀರುವಂಥ ಶೈಲಿಯ ಬರವಣಿಗೆಯಿಂದಲೂ ಈತ ಶಿಕ್ಷಕರ ಮತ್ತು ಶಿಕ್ಷಣ ಸುಧಾರಕರ ಜನಪ್ರಿಯತೆಯನ್ನು ಗಳಿಸಿದ್ದ. ಕಾಲಕ್ರಮೇಣ ಈತನ ಶಿಷ್ಯರು ತಮ್ಮದೇ ಆದ ಮಾರ್ಗವನ್ನನುಸರಿಸಿದರು. 1920ರಲ್ಲಿ ಈತ ಸ್ಥಾಪಿಸಿದ ಗಿಯಾರ್ನಲೆ ಕ್ರಿಟಿಕೊ ಡೆಲ್ಲಾ ಫಿಲಾಸೊಫಿಯ ಇಟಾಲಿಯಾನ ಎಂಬುದರಲ್ಲಿ ಇವನ ಬಗ್ಗೆ ಅವರ ಅಭಿಪ್ರಾಯಗಳು ಬರಹತ್ತಿದವು.

ಜೊರ್ಡಾನೊ ಬ್ರೂನೊ, ತೊಮಾಸೊ ಕಾಂಪಾನೆಲ್ಲಾ, ಜಿ.ಬಿ.ವಿಕೊ, ವಿನ್‍ಸೆನ್eóÉೂ ಕ್ಯೂಕೊ, ಆಂಟೋನಿಯೊ ರೋಸ್‍ಮಿನಿ, ವಿನ್‍ಸೆನ್eóÉೂ ಜೊಬೆರ್ಟೆ ಮತ್ತು ಸ್ಟಿನೋಜ ಇವರ ಗ್ರಂಥಗಳನ್ನು ಟೀಕೆಯೊಂದಿಗೆ ಜೆಂಟೀಲೆ ಸಂಪಾದಿಸಿದ. ಕಾಂಟನ ಕ್ರಿಟಿಕ್ ಡರ್ ರೈನೆನ್ ವೆರ್‍ನನ್‍ಪ್ಟ್ ಎಂಬ ಗ್ರಂಥವನ್ನು ಈತ ಭಾಷಾಂತರಿಸದ್ದಲ್ಲದೆ ತತ್ತ್ವಶಾಸ್ತ್ರ ಮತ್ತು ಶಿಕ್ಷಣ ಸುಧಾರಣೆಗಳಿಗೆ ಸಂಬಂಧಿಸಿದ ಅನೇಕ ಗ್ರಂಥಗಳನ್ನೂ ಬರೆದ.

ತತ್ವಶಾಸ್ತ್ರಜ್ಞರು
ರಾಜಕಾರಣಿಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜೆನೆಟ್ (ಪ್ರಾಣಿ)

ಜೆನೆಟ್ -	ಮ್ಯಾಮೇಲಿಯ ವರ್ಗ, ಕಾರ್ನಿವೊರ ಗಣ ಮತ್ತು ವೈವರಿಡೀ ಕುಟುಂಬಕ್ಕೆ ಸೇರಿದ ಚತುಷ್ಪಾದಿ. ಪುನುಗಿನ ಬೆಕ್ಕಿನ ಹತ್ತಿರ ಸಂಬಂಧಿ.  

ದಕ್ಷಿಣ ಯೂರೋಪ್, ಉತ್ತರ ಆಫ್ರಿಕ, ಹಾಗೊ ನೈಋತ್ಯ ಏಷ್ಯದಲ್ಲಿ ವಾಸಿಸುವ ಭೊವಾಸಿ ಇದು. ಸಾಧಾರಣವಾಗಿ ನದಿಯ ದಡಗಳಲ್ಲಿ ಓಡಾಡುತ್ತಿರುತ್ತದೆ. ಗಾತ್ರ ಹಾಗೊ ಬಾಹ್ಯರೊಪದಲ್ಲಿ ಬೆಕ್ಕನ್ನು ಹೋಲುತ್ತದೆ. ಆದರೆ ಇದರ ಕಾಲುಗಳು ತೆಳು ಮತ್ತು ಉದ್ದವಾಗಿ ಇವೆ. ಕಾಲುಗಳಲ್ಲಿ ಬಲವಾದ ಚೂಪಾದ ಉಗುರುಗಳುಂಟು. ಮೂತಿ ಉದ್ದವಾಗಿದೆ. ದೇಹದ ಮೇಲೆ ಮೃದುವಾದ ಕೂದಲಿಂದ ಕೂಡಿದ ತುಪ್ಪಳ ಉಂಟು. ದೇಹದ ಬಣ್ಣ ಗಾಢ ಕಂದು. ಜೊತೆಗೆ ಕಪ್ಪು ಮಚ್ಚೆಗಳ ಸಾಲುಗಳೂ ಬೆನ್ನ ಮೇಲೆ ಕಪ್ಪು ಗೆರೆಯೂ ಇವೆ. ಬಾಲ ದೇಹಕ್ಕಿಂತ ಉದ್ದ ಬಾಲದ ಮೇಲೆ ಬಿಳಿ ಮತ್ತು ಕಪ್ಪು ಬಣ್ಣಗಳ ಪಟ್ಟೆಗಳಿವೆ. ಪುನುಗಿನ ಬೆಕ್ಕಿನಲ್ಲಿರುವಂತೆಯೇ ಇದರಲ್ಲೊ ಗುದದ್ವಾರದ ಬಳಿ ಸುಗಂಧದ್ರವವನ್ನು ಸ್ರವಿಸುವ ಗ್ರಂಥಿಗಳುಂಟು. ಆದರೆ ಸುಗಂಧದ ಮೊತ್ತ ಬಲು ಕಡಿಮೆ. ಜೆನೆಟ್ ಸಣ್ಣ ಸಣ್ಣ ಸಸ್ತನಿಗಳನ್ನು ಹಿಡಿದು ಭಕ್ಷಿಸುತ್ತದೆ. ಇದರ ಚಟುವಟಿಕೆಯೆಲ್ಲ ರಾತ್ರಿಯಲ್ಲಿ ಮಾತ್ರ. ಹಗಲಿನಲ್ಲಿ ಬಂಡೆಗಳ ಸಂದುಗಳಲ್ಲಿ, ಮರಗಳ ಡೊಗರುಗಳಲ್ಲಿ ಇಲ್ಲವೆ ದೊಡ್ಡ ರೆಂಬೆಗಳಲ್ಲಿ ಅಡಗಿದ್ದು ವಿಶ್ರಮಿಸುತ್ತದೆ.
ಜೆನೆಟ್ ವರ್ಷಕ್ಕೆರಡು ಬಾರಿ ಮರಿ ಹಾಕುತ್ತದೆ. ಮರಿಗಳ ಸಂಖ್ಯೆ ಒಂದು ಸಲಕ್ಕೆ 2 ಇಲ್ಲವೆ 3.

ಪ್ರಾಣಿಗಳು
ಪ್ರಾಣಿಶಾಸ್ತ್ರ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜಾನ್ ರಾಬಿನ್ಸನ್ ಜೆಫರ್ಸ್‌

ಜಾನ್ ರಾಬಿನ್ಸನ್ ಜೆಫರ್ಸ್‌ (1887-1962). ಅಮೆರಿಕದ ಕವಿ. ವಿವಾದಾತ್ಮಕ ವ್ಯಕ್ತಿ.

ಬದುಕು 
ಪೆನ್ಸಿಲ್ವೇನಿಯದ ಪಿಟ್ಸಬರ್ಗ್‍ನಲ್ಲಿ ಹುಟ್ಟಿದ. ತಂದೆ ವೇದಾಂತ ಶಿಕ್ಷಕ. ದಕ್ಷಿಣ ಕ್ಯಾಲಿಫೋರ್ನಿಯದಲ್ಲಿ ವೈದ್ಯಶಾಸ್ತ್ರವನ್ನೂ ವಾಷಿಂಗ್ಟನ್ ವಿಶ್ವವಿದ್ಯಾಲಯದಲ್ಲಿ ಅರಣ್ಯಶಾಸ್ತ್ರವನ್ನೂ ವ್ಯಾಸಂಗ ಮಾಡಿದ. ಕಾಲೇಜಿನಲ್ಲಿ ವ್ಯಾಯಾಮಪಟು ಎನಿಸಿಕೊಂಡಿದ್ದ.

ಕಾವ್ಯ 
ಕಾವ್ಯದ ಕಡೆ ಒಲವಿದ್ದ ಈತ ಕ್ಯಾಲಿಪೋರ್ನಿಯ ಕಡಲತೀರದ ಕಾರ್ಮೆಲ್ ಬಳಿ ಒಂದು ಏಕಾಂತ ಪ್ರದೇಶದಲ್ಲಿ ಮನೆಮಾಡಿಕೊಂಡು ನಾಗರಿಕ ಜಗತ್ತಿನ ಸಂಸರ್ಗದಿಂದ ದೂರನಾಗಿ ಹಳ್ಳಿಗಾಡಿನ ಆದಿವಾಸಿಗಳ ಬಾಳಿನ ಪ್ರಭಾವಕ್ಕೆ ಒಳಗಾಗಿ ಕವಿತೆಗಳನ್ನು ರಚಿಸತೊಡಗಿದ. ಈತನ ಕವಿತೆಗಳಲ್ಲೆಲ್ಲ ಪ್ರಧಾನವಾಗಿ ಮಿಡಿಯುವುವೆಂದರೆ ಬಾಳಿನ ವಿಷಾದ, ಭಯಾನಕ ಹಾಗೂ ನೈತಿಕ ಹತಾಶಾಭಾವಗಳು. ಪ್ರಕಟವಾದ ಸುಮಾರು ಇಪ್ಪತ್ತು ಕವನ ಸಂಕಲನಗಳಲ್ಲಿ ಈತನಿಗೆ ಮೊದಲು ಕೀರ್ತಿ ತಂದ ಕೃತಿ ಟಾಮರ್ ಅಂಡ್ ಅದರ್ ಪೊಯಮ್ಸ್ (1924); ಇದರಲ್ಲಿ ವ್ಯಕ್ತವಾದ ಕವಿಯ ವಿಶಿಷ್ಟ ಶೈಲಿ, ವಿಕ್ಷಿಪ್ತಮನೋಧರ್ಮಗಳೇ ಅನಂತರದ ಕಾಡರ್ (1928); ಥರ್ಮೋಸ್ ಲ್ಯಾಂಡಿಂಗ್ (1932); ಬಿ ಆ್ಯಂಗ್ರಿ ಟು ದಿ ಸನ್ (1941); ದಿ ಡಬಲ್ ಆ್ಯಕ್ಸ್ (1948); ಹಂಗರ್ ಫೀಲ್ಡ್ (1954) ಎಂಬ ಕವನಸಂಕಲನಗಳಲ್ಲೂ ಬೆಳೆದು ಪ್ರಕಾಶಗೊಂಡವು. ಈತನ ಭಾವಗೀತೆಗಳಲ್ಲಿ, ಕಥನಕವನಗಳಲ್ಲಿ ಕಾರ್ಮೆಲ್ ಕಡಲತೀರದ ವರ್ಣಮಯ ಬಾಳು ಚಿತ್ರಿತವಾಗಿದೆ.
ಹಿಂಸಾರಭಸಮತಿಯಾಗಿದ್ದ ಈತನ ತಾತ್ವಿಕ ವಿಚಾರಗಳು ಅನೇಕ ಕಾವ್ಯ ವಿಮರ್ಶಕರ ಕಟುವಾದ ಟೀಕೆಗೆ ಗುರಿಯಾಗಿವೆ. ವಿಮರ್ಶಕರು ಈತನ ಅತಿಯಾದ ಶಬ್ದಾಡಂಬರವನ್ನೂ ದೀರ್ಘಪಂಕ್ತಿಗಳ ಶೈಲಿಯನ್ನೂ ನಿಷ್ಠುರವಾಗಿ ಖಂಡಿಸಿದ್ದಾರೆ. ಆದರೂ ಸ್ವೋಪಜ್ಞತೆಯಿರುವ ಸತ್ವಶಾಲಿಯಾದ ಈ ಕವಿಯ ಸ್ಥಾನ ಅಮೆರಿಕನ್ ಕಾವ್ಯಾಲೋಕದಲ್ಲಿ ಅಚಲವಾಗಿದೆ. ಯೂರಿಪಿಡೀಸ್‍ನ ಮೀಡಿಯ ಎಂಬ ನಾಟಕವನ್ನು ಇಂಗ್ಲಿಷಿಗೆ ಪ್ರತಿಭಾಪೂರ್ಣವಾಗಿ ಅಳವಡಿಸಿರುವ ಶ್ರೇಯಸ್ಸು ಈತನದು. ಗ್ರೀಕ್ ಪೌರಾಣಿಕ ಕಥೆಗಳಿಂದ ಪಾತ್ರಗಳನ್ನೊ ಸನ್ನಿವೇಶಗಳನ್ನೊ ಆರಿಸಿ ತನ್ನ ಕಾವ್ಯದ ಪ್ರತಿಮೆಗಳನ್ನಾಗಿ ಪರಿವರ್ತಿಸಿಕೊಂಡಿರುವುದು ಈತನ ವೈಶಿಷ್ಟ್ಯ.

ಕವಿಗಳು
ಇಂಗ್ಲೀಷ್ ಕವಿಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ